qundao/data-zh-poetry huggingface dataset:
减字浣溪沙九首·其一
作者：况周颐
朝代：清

烂漫枝头见八重。倚云和露占春工。十分矜宠压芳丛。鬓影衣香沧海外，花时人事梦魂中。去年吟赏忒匆匆。
减字浣溪沙九首·其七
作者：况周颐
朝代：清

何处楼台罨画中。瑶林琼树绚春空。但论香国亦仙蓬。未必移根成怅惘，至今顾影越妍浓。怕无芳意与人同。
减字浣溪沙九首·其三
作者：况周颐
朝代：清

不分群芳首尽低。海棠文杏也肩齐。东风万一尚能西。见说墨江江上路，绿云红雪绣双堤。梅儿冢畔惜香泥。
减字浣溪沙九首·其九
作者：况周颐
朝代：清

剪绿裁红十四词。迷花我合署樱痴。花能惹泪怕花知。安得蹑云飞绮梦，尽教浥露折繁枝。三山立马艳阳时。
减字浣溪沙九首·其二
作者：况周颐
朝代：清

万里移春海亦香。五云扶舰渡花王。从教綵笔费平章。萼绿华尤标俊赏，藐姑射不竞浓妆。遍翻芳谱只寻常。
减字浣溪沙九首·其五
作者：况周颐
朝代：清

画省三休伫玉珂。峨冠宝带惹香多。锦云仙路簇青娥。似此春华能爱惜，有人芳节付蹉跎。隔花犹唱定风波。
减字浣溪沙九首·其八
作者：况周颐
朝代：清

且驻寻春油壁车。东风薄劣不关花。当花莫惜醉流霞。总为情深翻怨极，残阳偏近茜云斜。啼鹃说与各天涯。
减字浣溪沙九首·其六
作者：况周颐
朝代：清

舜水祠堂璨云霞。广平铁石赋梅花。葛薇身世一枯槎。红树仙源仍世外，綵幡春色换邻家。过墙风蝶近纷挐。
减字浣溪沙九首·其四
作者：况周颐
朝代：清

何止神州无此花。西方为问美人家。也应惆怅望云涯。风味斯闻樱饭好，天台容易恋胡麻。一春香梦逐浮槎。
减字浣溪纱
作者：况周颐
朝代：清

如水清凉沁碧衫。一重秋树一重帘。一痕眉月影纤纤。树隔层烟烟隔月，幽情无奈一窗衔。玉钩银烛海棠酣。
减字浣溪纱
作者：况周颐
朝代：清

綵胜钗头故故斜。垂杨深巷泰娘家。惜花人更瘦于花。眉黛可怜虚夜月，脸红从此断朝霞。伤心一语抵天涯。
减字浣溪纱
作者：况周颐
朝代：清

重到长安景不殊。伤心料理旧琴书。自然伤感强欢娱。十二回栏凭欲遍，海棠浑似故人姝。海棠知我断肠无。
减字浣溪纱
作者：况周颐
朝代：清

风压榆钱帖地飞。游云东北走轻雷。铜街车马未全稀。芳树总随幽恨远，乱鸦犹带夕阳归。城头清角莫频吹。
凤凰台上忆吹箫·美人胸1912
作者：况周颐
朝代：清

酥嫩云饶，兰香粉著，罗裙半露还藏。乍领巾微褪，一缕幽香。依约玉山高并，皑皑雪、宛在中央。难消遣，填膺别恨，积臆春伤。闺房。别饶光霁，只风月叨陪，侥倖檀郎。更三生慧业，锦绣罗将。云是扫眉才子，浑不让、列宿文章。论丘壑，遥山澹浓，占断眉场。
凤栖梧·过香炉营故居
作者：况周颐
朝代：清

记得天涯携手处。梦逐征鸿，绕遍东华路。梁燕可知人在否。相逢也莫凄凉语。泪眼更看门外树。欲断无肠，苦恨香骢误。最是不堪回首处。凤城西去棠梨雨。
千秋岁·赠日本歰泽青渊男爵1914
作者：况周颐
朝代：清

云帆万里。人自日边至。桑海后，登临地。湖犹西子笑，江更春申醉。谁得似。董陵浇酒平生谊。九点齐烟翠。指顾停征辔。洙泗远，宫墙峙。乘桴知有愿，淑艾尝言志。道东矣。蓬山回首呈佳气。
南乡子
作者：况周颐
朝代：清

秋士惯疏萧。典尽鹴裘饮更豪。况有鸾笙丹凤琯，良宵。不放青灯照寂寥。一笠一诗瓢。随分沧州听雨潮。何止黄花堪插帽，娇娆。江上芙蓉亦后凋。
南浦·六月二十八日苇湾观荷同幼遐前辈
作者：况周颐
朝代：清

幽路入花天，闹红深、恰共中仙乘兴。花外小红亭，无人到、亭外绿荫千顷。疏烟淡日，木兰愁绝馀香凝。惜起青黄憔悴叶，曾共袅婷窥影。无边香色年年，算鸳鸯、惯识枝交蒂并。年少冶游心，飘零后、禁得万蝉悽哽。欢娱谩省。碧云日暮颇黎冷。十二回阑肠断处，依约淩波来凭。
南浦·题周湘云九石图之远浦涵星1926
作者：况周颐
朝代：清

秀极信能奇，乍凝眸、烟水迷离如许。波路旧归帆。遥情在，落月霜天笼曙。瑶光历历，种榆合傍云深处。江影平分秋伫雁，依约在东三五。仙源谁识支机，恰教人卧看，牵牛织女。望极似涔阳，依南斗、不转楚骚心苦。贞姿雪濯，聚星消得髯翁句。丘壑胸中堪列宿，骨傲未须怜汝。
双调望江南
作者：况周颐
朝代：清

閒庭院，花落更斜阳。肯与游丝为缱绻，莫将飞絮共平章。漂泊不能狂。东风恶，无计挽红芳。输与邻家蜂蜜好，不知何处燕巢香。回尽旧时肠。花如画，未必画非真。见说画中花不落，移家作个画中人。占取最长春。春未肯，著我软红尘。花若有情花亦瘦，十年香梦太酸辛。我与我温存。
台城路·题戴锡三春帆入蜀图1925
作者：况周颐
朝代：清
体裁：词

大江瓴建山盘错，扁舟旧经行处。激石鸣榔，乘风挂席，别有绿波南浦。来时细雨。问野馆浓花，者回开否。树老云荒，拜鹃依约见臣甫。瞿塘西上更远，莫黄牛极目，朝暮如故。聚鹤寻峰，啼猿度峡，消得韶华如许。天涯倦旅。待著意酬春，锦官城路。画里前尘，放翁曾记取。
唐多令·甲午生日感赋
作者：况周颐
朝代：清

已误百年期。韶华能几时。揽青铜、漫惜须眉。试看江潭杨柳色，都不忍，更依依。东望阵云迷。边城鼓角悲。我生初、弧矢何为。豪竹哀丝聊复尔，尘海阔，几男儿。
喜迁莺·游存先生新居落成索赋1925
作者：况周颐
朝代：清

徙溟鹏息。正楼倚望京，门题通德。干国镶材，填胸杰构，无那眼翚革。乾坤草亭歌啸，天地蘧庐幕席。共尊酒，对山河风影，凭阑今昔。真逸。今几见、青琐绿墀，太半扬雄宅。陶令南窗，谢公北顶，高卧不惊潮汐。湖山更闻割据，占取一天澄碧。近南斗，恁壮怀不分，閒居消得。
埽花游·和仲可子大1913
作者：况周颐
朝代：清

海棠过却，费宝鸭沈烟，茜窗多暝。暮愁惯领。更楼阴惨绿，罥春如病。皱水前池，别有惊鸿倩影。怯明镜。说憔悴近来，人比花更。高处谁共凭。忆俊约年时，月圆风定。采香路迥。只金铃，未减惜花情性。杜宇声声，不管梨云梦冷。晚霞靓。唱庭花，隔帘犹听。
塞翁吟
作者：况周颐
朝代：清
体裁：词

有约无风雨，不分冷落歌尘。几愁里，掩重门。黯烛泪襟痕。逢花拌酒年时梦，何处暂许温存。绣隐幕，麝飘茵。为说与消魂。冰轮。凭阑见、嫦娥自昔，浑未肯、多情向人。便真个、闻声对影，也无望、点拍霓裳，驻得浮云。相如倦也，只有纤阿，来照黄昏。
多丽·秋雨
作者：况周颐
朝代：清

碎秋心、断鸿残角疏砧。更何堪、潇潇飒飒，黄昏付与秋霖。问谁消、虫声四壁，知难醒、蝶梦重衾。败叶阶前，孤桐井畔，丝丝浑似泪沾襟。美人隔、红墙碧汉，尘世自晴阴。重阳近、横空作暝，见说登临。锁姮娥、浓氛惨结，西风消息侵寻。费香添、猊薰恁热，兼露滴、鹤警还瘖。变徵无端，移宫未稳，邻家铁笛入云深。向此际、违寒避湿，菊酿索浓斟。沧江晚、斜阳回首，恨满烟林。
大酺
作者：况周颐
朝代：清

又海棠收，荼蘼过，芳事难留华屋。红扶灯畔影，话丰台消息，旧游枨触。锦幄香融，玉柈粉晕，吟赏消他丝竹。遽怜春婪尾，倚娇憨莫负，绿醪初熟。记冻彻铜瓶，闭门前度，咏梅人独。番风过迅速。几回见、蜂蝶随雕毂。未用说、清吟洛下，影事扬州，便一枝、尽供题目。十载东华梦，空怅惘、艳翻阶曲。将离恨，黯京国。多少铅泪，襟上猩红如菽。岁华黯惊转烛。
好事近
作者：况周颐
朝代：清

何必状元红，老矣名心倦矣。安得珠悬宝错，似侧生连理。缶翁之缶绝神奇，金合贮瓜子。万一兰因证果，在先生笔底。
好事近
作者：况周颐
朝代：清

双蒂水晶丸得以同心金断。便拟移根金穴，惜冰肌无汗。垂条疏密亦寻常，不道见寒暖。总被蓝红江绿，把朱颜轻换。
好事近
作者：况周颐
朝代：清

荔下有三刀，利则一刀而已。刀作泉刀解诂，以多多为贵。甘如醴酪沁心脾，和峤最知味。照眼红云绛雪，是天然美利。
好事近
作者：况周颐
朝代：清

风骨信倾城，何止千金当得。十八娘殊媚妩，带宝山春色。小廉吾欲笑髯苏，日啖仅三百。兰畹近边寒峭，问何时挺出。
好事近·题惟利是图1921
作者：况周颐
朝代：清

荔与利谐音，藕偶莲连为例。便作吾家果论，拜缶翁佳惠。多情为我买胭脂，艳夺紫标紫。风味铜山更好，问阿环知未。
如梦令·自题缃梅图1926
作者：况周颐
朝代：清

明月一窗谁共。证取罗浮香梦。丝鬓耐吴霜，来作守花幺凤。珍重。珍重。端合瑶台移种。
定风波
作者：况周颐
朝代：清

未问兰因已惘然。垂杨西北有情天。水月镜花终幻迹。赢得。半生魂梦与缠绵。户网游丝浑是罥。被池方锦岂无缘。为有相思能驻景。消领。逢春惆怅似当年。
定风波·中秋集愚园为彊村补祝
作者：况周颐
朝代：清
体裁：词

净洗尘氛一雨凉。中秋天气日犹长。把酒祝君千万寿。知否。天教留眼看红桑。
莫负名园今夜月。清节。未花桂叶亦芬芳。更擪玉笙铿铁板。休管。绿阴深处万蛩螀。
定风波·中秋集愚园为彊村补祝
作者：况周颐
朝代：清

净洗尘氛一雨凉。中秋天气日犹长。把酒祝君千万寿。知否。天教留眼看红桑。莫负名园今夜月。清节。未花桂叶亦芬芳。更擪玉笙铿铁板。休管。绿阴深处万蛬螀。
定风波·未问兰因已惘然
作者：况周颐
朝代：清

未问兰因已惘然，垂杨西北有情天。水月镜花终幻迹，赢得，半生魂梦与缠绵。户网游丝浑是罥，被池方锦岂无缘？为有相思能驻景，消领，逢春惆怅似当年。
寿星明·徐贞斋七十寿1925
作者：况周颐
朝代：清

芝揽商山，菊采郦泉，华筵介眉。审清风凿壁，玢璘掌录，饶原绾毂，迈爽心期。有味青灯，不訾丹穴，合传儒林货殖宜。屏书锦，数灵光硕望，于古真稀。瓣香争拜人师。蚤驰誉、燕山丹桂枝。溯元成经学，扶阳是式，■■■■，明允之贻。桃李新阴，鲤庭斯在，称兕抠衣肃绛帷。瑶源远，俛澄潭镜澈，千丈涟漪。
寿楼春·乙未清明后一日，星岑前辈招同答泉、半塘游江亭，答泉期而不至，赋此调寄怀，半塘属和，吾亦继声，起句同用“嗟春来何迟”五字。
作者：况周颐
朝代：清

嗟春来何迟。恰芳尘散曲，烟渚流澌。此际飘零，词客倦游何依。悲揽蕙，愁搴蓠。似左徒行吟江涯。恁锦瑟华年，青山故国，回首梦都迷。登临地，芳菲时。几红牙按折，白袷寻诗。底事尊前双泪，者回难持。埋香恨、今谁知。剩短碑、凄凉题辞。更不绾春愁，垂杨过篱三两枝。
巧对
作者：况周颐
朝代：清
体裁：联

五声平上去入；四时春夏秋冬。
巧对
作者：况周颐
朝代：清
体裁：联

四杰王杨卢骆；五子周程朱张。
徵招·沤尹将之吴门，有书来云：虽小别，亦依黯也。赋此报之
作者：况周颐
朝代：清

清琴各自怜孤倚，停云总成消黯。后约几情深，比黄花香澹。客襟悽万感。算霜月、一秋分占。见说将离，绿芜愁到，冷吟阑槛。点检浣花笺，珍珠字、天涯更无人念。咫翠隔吴云，也难为别暂。不辞青鬓减。只尊酒、再携须酽。雨潮语、寂寞沧州，更雁惊寒渐。
忆旧游·题鲍花潭中丞鸠江送别图1926
作者：况周颐
朝代：清

问清时宦迹，老辈风流，那处停桡。不尽平生意，道承明著述，休要轻抛。办装旧日情绪，杨柳拂河桥。算白纻歌边，青山酒后，都是魂销。飘摇。几风雨，怕满目芜城，残墨难描。殿早灵光圮，共沙沈戟折，空认■朝。百年过客如梦，离恨付回潮。只数叠江峰，相逢似说人未遥。
念奴娇·今美人足1912
作者：况周颐
朝代：清

踏花行遍，任匆匆、不愁香径苔滑。六寸圆肤天然秀，稳称身材玉立。袜不生尘，版还参玉，二妙兼香洁。平头软绣，凤翘无此宁贴。花外来上鞦韆，那须推送，曳起湘裙摺。试昉鞋杯传绮席，小户料应愁绝。弟一销魂，温存鸳被底，柔如无骨。同偕谶好，向郎乞借吟舄。
念奴娇·忆南湖旧游用朱小岑先生依真飘帛塘观荷韵
作者：况周颐
朝代：清

长卿游倦，恰年时、画里都是愁中。湖上大堤堤上路，天涯见说能通。流水三生，淩波一霎，娇眄隔香红。垂杨踠地，那时亭北阑东。谁念芳字题残，红牙拍遍，换羽更移宫。目送横塘天样阔，香雾何事惺忪。一叶颦秋，万花妆晚，肠断到东风。鸳鸯在否，梦云犹带疏钟。
念奴娇·题程君姬人俪青墓志后1925
作者：况周颐
朝代：清

情天忉利，说兰因悽断，坤灵鸳牒。最忆垂杨芳草渡，春水初迎桃叶。彩袖添香，红窗问字，婉娈人如月。承欢色笑，北堂饴董馨洁。高致巾帼谁俦，未荒三径，归计关情切。早是江山摇落后，禁得玉容长别。画舫空波，书舟怨曲，事往堪华发。鸾骖何许，莫愁湖畔愁绝。
惜秋华·瘿公薄游海上，以程郎艳秋小影见贻，赋此以志俊想1919
作者：况周颐
朝代：清

梦绮春明，对黄花秀色，西风沈醉。皎镜玉霜，人天更无红紫。歌尘荡入云罗，幻璧月、琼枝奇丽。应记。记瑶台旧游，霓裳仙队。芳倩竞蓉桂。向梅边清课，须为桃李。十二翠屏，消得护花心事。多情见说江东，占俊约、陈髯浑似。兰佩。渺余怀、秋容画里。
戚氏
作者：况周颐
朝代：清

倚珍丛，落日搔首海云东。锦织鸾情，粉含蛾笑，总愁侬。玲珑。占春工。酥搓蕊破一重重。绿华旧日吟赏，驻马何似少从容。阆苑环佩，琼林冠冕，后尘五等花封。算神州载得，西指槎远，何处相逢。说与俊约仙蓬。江树玉秀，绮绾岸双通。餐英侣，饭抄霞起，饼擘脂融。吊惊鸿。画舸泪雨，繁花烛转，记省番风。殢莺浪蝶，岛日町烟，眼底著意妍浓。舜水祠环绕，凭香艳绝，映带贞松。怪底星幡未改，付花狂、絮舞暗尘中。剧怜画省翘冠，翠娥亸鬓，春好人知重。甚醉乡、容易韶华送。风雨横，多少残红。剩倦吟、暮色帘栊。又芳节，茜雪照春空。作神山梦，琼枝在手，俯瞰鱼龙。
戚氏·沤尹为畹华索赋此调，走笔应之
作者：况周颐
朝代：清
体裁：词

伫飞鸾。萼绿仙子綵云端。影月娉婷，浣霞明艳，好谁看。华鬟。梦寻难。当歌掩泪十年间。文园鬓雪如许，镜里长葆几朱颜。缟袂重认，红帘初捲，怕春暖也犹寒。乍维摩病榻，花雨催起，著意清欢。丝管赚出婵娟。珠翠照映，老眼太辛酸。春宵短、系骢难稳，栩蝶须还。近尊前。暂许对影香南。笛语遍写乌阑。番风渐急，省识将离，已忍目断关山。念我沧江晚，消何逊笔，旧恨吟边。未解清平调苦，道苔枝、翠羽信缠绵。剧怜画罨瑶台，醉扶纸帐，争遣愁千万。算更无、月地云阶见。谁与诉、鹤守缘悭。甚素娥、暂缺能圆。更芳节、后约是今番。耐清寒惯，梅花赋也，好好纫兰。
戚氏·沤尹为畹华索赋此调，走笔应之
作者：况周颐
朝代：清

伫飞鸾。萼绿仙子綵云端。影月娉婷，浣霞明艳，好谁看。华鬟。梦寻难。当歌掩泪十年间。文园鬓雪如许，镜里长葆几朱颜。缟袂重认，红帘初捲，怕春暖也犹寒。乍维摩病榻，花雨催起，著意清欢。丝管赚出婵娟。珠翠照映，老眼太辛酸。春宵短、繫骢难稳，栩蝶须还。近尊前。暂许对影香南。笛语遍写乌阑。番风渐急，省识将离，已忍目断关山。念我沧江晚，消何逊笔，旧恨吟边。未解清平调苦，道苔枝、翠羽信缠绵。剧怜画罨瑶台，醉扶纸帐，争遣愁千万。算更无、月地云阶见。谁与诉、鹤守缘悭。甚素娥、暂缺能圆。更芳节、后约是今番。耐清寒惯，梅花赋也，好好纫兰。
握金钗
作者：况周颐
朝代：清

铁笛倚层楼，天涯怨芳草。定巢新燕能道。毕竟无尘是壶峤。花作伴，海流愁，人未老。竟夕听笙歌，怅怅何时晓。翠尊莫惜频倒。沈醉东风梦长好。春黯黯，事茫茫，难自料。
摸鱼儿
作者：况周颐
朝代：清

又匆匆、红桑阅尽，天涯无恙芳节。垂杨几费黄金缕，得似寸肠萦结。芳草歇。见无数残红、错认啼鹃血。侵寻鬓雪。怅京洛风尘，沧州身世，容易故人别。仙山迥，信有玉扃金阙。人寰下望愁绝。笙歌不破莺花梦，只是潮声呜咽。清怨切。更谁念、五铢衣薄春寒彻。馀香更爇。千万捲珠帘，斜阳过也，著意看新月。
摸鱼儿·咏虫
作者：况周颐
朝代：清

古墙阴、夕阳西下，乱虫萧飒如雨。西风身世前因在，尽意哀吟何苦。谁念汝。向月满花香，底用凄凉语。清商细谱。奈金井空寒，红楼自远，不入玉筝柱。閒庭院，清绝却无尘土，料量长共秋住。也知玉砌雕栏好，无奈心期先误。愁谩诉。祇落叶空阶，未是消魂处。寒催堠鼓。料马邑龙堆，黄沙白草，听汝更酸楚。
摸鱼儿·咏虫
作者：况周颐
朝代：清
体裁：词

古墙阴、夕阳西下，乱虫萧飒如雨。西风身世前因在，尽意哀吟何苦！谁念汝，向月满花香，底用凄凉语！清商细谱。奈金井空寒，红楼自远，不入玉筝柱。
闲庭院，清绝却无尘土。料量长共秋住。也知玉砌雕阑好，无奈心期先误。愁谩诉，只落叶空阶，未是消魂处。寒催堠鼓。料马邑龙堆，黄沙白草，听汝更酸楚。
摸鱼儿·甲午中秋
作者：况周颐
朝代：清

正良宵、玉轮高揭，桂花香堕瑶席。红楼十二晶帘捲，谁见素娥幽寂。休怨抑，算阅尽清寒，尚有团圞日。持觞太息。问袁渚烟寒，庾楼尘掩，谁与共今夕。凝眸处，大地山河瑩彻。秋容净扫空碧。柔情一缕浑难诉，便抵云罗千尺。闲伫立，怕只有流萤，来照罗衣湿。婵娟望极。怅佳节难酬，苦吟谁和，虫语咽苔隙。
摸鱼儿·甲午中秋
作者：况周颐
朝代：清
体裁：词

正良宵、玉轮高揭，桂花香堕瑶席。红楼十二晶帘捲，谁见素娥幽寂。休怨抑，算阅尽清寒，尚有团圞日。持觞太息。问袁渚烟寒，庾楼尘掩，谁与共今夕。凝眸处，大地山河莹彻。秋容净扫空碧。柔情一缕浑难诉，便抵云罗千尺。闲伫立，怕只有流萤，来照罗衣湿。婵娟望极。怅佳节难酬，苦吟谁和，虫语咽苔隙。
摸鱼儿·癸亥八月初二日赋
作者：况周颐
朝代：清

近尊前、一声河满，声吞和泪肠热。十年花事伶俜甚，禁得綵幡摧折。风雨咽。为已断鹃魂，苦忆啼时血。情天一发。念芳约俱寒，坠欢何望，曲怨玉笺裂。花落后，无那佳人又别。胭脂犹有残雪。天涯忍此春消息，不是众芳消歇。千万结。剩弱线衰杨，青眼堪愁绝。倡条冶叶。问底事干卿，一池吹皱，持恨与谁说。
早梅芳近
作者：况周颐
朝代：清

海棠春，芙蓉晚。特地明妆换。银鹦呼酒，拌得相思更相见。坐慵鬟翠重，笑怯眉青浅。近尊前小立，无语杏衫茜。紫鸾箫，丹凤管。金粉江南怨。仙山楼阁，不抵人间绣帘远。瘦花莺易妒，倦柳骢难恋。醉扶归，鹔鹴残月满。
曲玉管·忆虎山旧游
作者：况周颐
朝代：清

两桨春柔，重闉夕远，尊前几日惊鸿影。不道琼箫吹彻，悽感平生。忍伶俜。杳杳蘅皋，茫茫桑海，碧城往事愁重省。问讯寒山，可有无限伤情。作钟声。换尽垂杨，只萦损、天涯丝鬓。那知倦后相如，春来苦恨青青。楚腰擎。抵而今消黯，点检青衫红泪，夕阳衰草，满目江山，不见倾城。
最高楼·雨夕饯秋
作者：况周颐
朝代：清

风和雨、呜咽似骊歌。芳节惜蹉跎。高楼何况闻鸿雁，重衾生怕梦山河。说伤心，应更比，送春多。钟未到、尚馀梧几叶。更欲断、最怜花寸蜡。霜晚晼、鬓消磨。西风树到无声苦，东篱菊亦奈愁何。剩凄清，今夕也，等閒过。
桂枝香·又题花潭中丞诒经书屋冬日课孙图1926
作者：况周颐
朝代：清

菟裘小筑。理旧业讲筵，人是名宿。■得清芬阅世，老怀差足。年时点颔浑如昨，几星霜、崭然头角。尔曹知否。休耽渴睡，漫夸便腹。任省识、冬烘面目。念经授瑶宫，晖映天禄。台省回翔卅载，隙驹何速。工诗早已■贻厥，况■笛、清绝尘俗。古芸凝处。家风无改，故山高躅。
水调歌头 其一 听歌有感
作者：况周颐
朝代：清

解道伤心片玉词。此歌能有几人知。歌尘如雾一颦眉。碧海青天奔月后，良辰美景葬花时。误人毕竟是芳姿。
水调歌头 其三 听歌有感
作者：况周颐
朝代：清

蜂蝶无情刬地飞。杨花薄幸不成悲。落红心事底矜持。便似青山薶玉骨，愿为香雾护琼枝。枨枨歌管夜何其。
水调歌头 其二 听歌有感
作者：况周颐
朝代：清

惜起残红泪满衣。它生莫作有情痴。人天无地著相思。花若再开非故树，云能暂驻亦哀丝。不成消遣只成悲。
水调歌头 其五 听歌有感
作者：况周颐
朝代：清

带月沾霜信马归。晓来添得鬓边丝。绮窗重按玉梅词。紫陌铜驼劳怅望，黄河羌笛费悽其。闻愁万一阿侬知。
水调歌头 其四 听歌有感
作者：况周颐
朝代：清

侬亦三生杜牧之。多情何事误芳期。最伤春处送秋时。少日骢嘶芳草路，东风莺啭上林枝。而今真个隔天涯。
水调歌头·壬戌六月十一日集海日楼为寐叟金婚贺
作者：况周颐
朝代：清

嘉耦岁寒侣，琴瑟亦冰弦。黄金白首相况，金欲逊其坚。偕老百年常事，公是刘樊仙眷，何止百而千。百者数之始，中半最华年。双烛照，楼百尺，敞琼筵。腾天跃海，看取晨旭总成圆。指顾光华复旦，仙仗御香深处，比翼更朝天。醉写催妆句，眉笔老逾妍。
水调歌头·明瞿忠宣公印文曰“起田氏”
作者：况周颐
朝代：清

人世自桑海，金石讵消磨。孤山忠武王印，历劫水云窝。难得后先辉映，唱彻鹤归来后，遗致见文何。可惜昆吾铁，斫不到蛟鼍。击贼笏，辽东帽，等摩挲。戋戋身外物耳，声价重山河。我是湘南聱叟，怀想灵旗风雨，渺渺洞庭波。甚日数椽隐，乞与壮烟萝。
水调歌头·落花
作者：况周颐
朝代：清

拥被不听雨，作算一宵晴。峭风多事吹送，到枕一更更。花落已知不少，一半可能留得，未问意先惊。帘幕带烟捲，红紫绣中庭。促成阴，催结子，此时情。了他春事，不是风雨妒残英。风雨枉教人怨，知否无风无雨，也自要飘零。只是一春老，无计劝愁莺。
水调歌头·题遁盦集古印存初集1917
作者：况周颐
朝代：清

？印癖秦汉，爱古信情多。薄今亦近于隘，胡不并搜罗。近自丁黄而降，几辈标奇骋秘，遗绪接文阿。委竟源斯在，吾赵即先河。拓芝泥，纡爱绶，？重挲。精力各有独到，争忍付消磨。六百年来高矩，十二时中清课，针度妙无过。解意西泠月，相伴坐烟萝。
水调歌头·题遁盦集古印存初集1917
作者：况周颐
朝代：清
体裁：词

�印癖秦汉，爱古信情多。薄今亦近于隘，胡不并搜罗。近自丁黄而降，几辈标奇骋秘，遗绪接文阿。委竟源斯在，吾赵即先河。拓芝泥，纡爱绶，�重挲。精力各有独到，争忍付消磨。六百年来高矩，十二时中清课，针度妙无过。解意西泠月，相伴坐烟萝。
水调歌头·题遁盦集古印存初集1917
作者：况周颐
朝代：清
体裁：词

𢧿印癖秦汉，爱古信情多。薄今亦近于隘，胡不并搜罗。近自丁黄而降，几辈标奇骋秘，遗绪接文阿。委竟源斯在，吾赵即先河。拓芝泥，纡爱绶，𢳀重挲。精力各有独到，争忍付消磨。六百年来高矩，十二时中清课，针度妙无过。解意西泠月，相伴坐烟萝。
水龙吟
作者：况周颐
朝代：清

声声只在街南，夜深不管人憔悴。凄凉和并，更长漏短，彀人无寐。灯灺花残，香消篆冷，悄然惊起。出帘栊试望，半圭残月，更堪在，烟林外。愁入阵云天末，费商音、无端悽戾。鬓丝搔短，壮怀空付，龙沙万里。莫谩伤心，家山更在，杜鹃声里。有啼乌见我，空阶独立，下青衫泪。
水龙吟
作者：况周颐
朝代：清
体裁：词

声声只在街南，夜深不管人憔悴。凄凉和并，更长漏短，彀人无寐。灯炧花残，香消篆冷，悄然惊起。出帘栊试望，半珪残月，更堪在，烟林外。
愁入阵云天末，费商音、无端凄戾。鬓丝搔短，壮怀空付，龙沙万里。莫漫伤心，家山更在，杜鹃声里。有啼乌见我，空阶独立，下青衫泪。
水龙吟·为邓尔雅题邝湛若绿绮台琴拓本1925
作者：况周颐
朝代：清

故宫遗恨休论，孤桐碧沁苌宏血。甄奇赤雅，解昔云亸，斯人卓绝。世事悠悠，霓裳羽换，玉笙簧热。只名材爨下，英风弦外，堪绕指，成冰雪。守阙袌残何憾，数完人、无多清物。情移海上，高山比峻，猗兰芳洁。仙尉梅花，暗香三弄，古怀千结。信阳春能和，同声相应，似蕤宾铁。
水龙吟·二月十八日大雪中作
作者：况周颐
朝代：清

雪中过了花朝，凭谁问讯春来未。斜阳敛尽、层阴惨结，暮笳声里。九十韶光，无端轻付，玉龙游戏。向危阑独立，绨袍冰透，休道是、伤春泪。闻说东皇瘦损，算春人、也应憔悴。冻云休捲，晚来怕见，欃枪东指。嘶骑还骄，栖雅难稳，白茫茫地。正酒香羔熟，玉关消息，说将军醉。
水龙吟·二月十八日大雪中作
作者：况周颐
朝代：清
体裁：词

雪中过了花朝，凭谁问讯春来未。斜阳敛尽、层阴惨结，暮笳声里。九十韶光，无端轻付，玉龙游戏。向危阑独立，绨袍冰透，休道是、伤春泪。闻说东皇瘦损，算春人、也应憔悴。冻云休捲，晚来怕见，欃枪东指。嘶骑还骄，栖鸦难稳，白茫茫地。正酒香羔熟，玉关消息，说将军醉。
水龙吟·题金溎笙辑宋刘师勇表忠录
作者：况周颐
朝代：清

荒江咽遍寒潮，吊忠更酹兰陵酒。英灵如昨，重围矢石，孤城刁斗。画饼偏安，醇醪末路，壮怀空负。说生平意气，题诗射塔，试旋斡，乾坤手。炎徼重寻祠墓，瘴云深、鹤归来否。琼崖玉骨，赤溪血泪，蛮神呵守。五百年来，天时人事，淋浪襟？。？鼓鼙悲壮，愿屠鲸鳄，为将军寿。
水龙吟·题金溎笙辑宋刘师勇表忠录
作者：况周颐
朝代：清
体裁：词

荒江咽遍寒潮，吊忠更酹兰陵酒。英灵如昨，重围矢石，孤城刁斗。画饼偏安，醇醪末路，壮怀空负。说生平意气，题诗射塔，试旋斡，乾坤手。炎徼重寻祠墓，瘴云深、鹤归来否。琼崖玉骨，赤溪血泪，蛮神呵守。五百年来，天时人事，淋浪襟�。�鼓鼙悲壮，愿屠鲸鳄，为将军寿。
水龙吟·题金溎笙辑宋刘师勇表忠录
作者：况周颐
朝代：清
体裁：词

荒江咽遍寒潮，吊忠更酹兰陵酒。英灵如昨，重围矢石，孤城刁斗。画饼偏安，醇醪末路，壮怀空负。说生平意气，题诗射塔，试旋斡，乾坤手。炎徼重寻祠墓，瘴云深、鹤归来否。琼崖玉骨，赤溪血泪，蛮神呵守。五百年来，天时人事，淋浪襟𧙏。𦔽鼓鼙悲壮，愿屠鲸鳄，为将军寿。
永遇乐·吴坊本事和漱玉
作者：况周颐
朝代：清

惨碧山塘，画船只在，消泪多处。坐柳移尊，凭梅驻笛，相见应暂许。红罗嫌窄，金玲愁重，底是妒花风雨。最惆怅，惊鸿散后，梦云更迷春侣。可怜昨夜，画楼西畔，望断星点三五。钿小花羞，奁低月怨，歌态谁楚楚。赪鳞难托，红蚕更缚，可奈杜鹃催去。江南客，伤心第一，四弦倦语。
江南好
作者：况周颐
朝代：清

怜花瘦，移向绣闺中。掩却碧纱屏十二，晓来依样有残红。不敢怨东风。
江南好·咏梅
作者：况周颐
朝代：清

娉婷甚，不受点尘侵。随意影斜都入画，自来香好不须寻。人在绮窗深。
沁园春·绿樱花第三咏
作者：况周颐
朝代：清

日本樱花，繁而不实，倾国倾城。恁宜笑宜颦，盈盈晚翠，如烟如梦，冉冉春青。妒煞鹦哥，误它凤子，照影前池澹不胜。芳菲节，倩碧云捧出，天外飞琼。多情更惜残英。只点上、苍苔辨未曾。算何必成阴，总然葱茜，忍教结子，如此娉婷。浅晕乡愁，浓分海色，回首东风第几町。花知否，念荷衣惭绿，似我飘零。
沁园春·美人舌1912
作者：况周颐
朝代：清

慧茁心苗，欲度灵犀，温黁自然。恰鹦帘客去，香留茶酽，鸾笺句秀，粲说花妍。金籥深扃，玉津密漱，消得神方长驻颜。围曾解，羡澜翻清辩，巾帼仪连。簪花格最婵娟。更妙吮香毫越恁圆。甚小玉偏饶，幽怀易泻，阿侯乍学，泥语轻怜。一角溪山，广长真谛，只在红楼斜照边。閒凭吊，忆楚宫凄怨，扪竟三年。
沁园春·题缶庐诗存1925
作者：况周颐
朝代：清

诗人之诗，其心则骚，而笔近韩。似老树著花，枒杈媚妩，奇峰拔地，突兀孱颜。节制之师，懈无可击，当得长城尤无言。论风格，只东阳高密，方驾吟坛。须知天帝胡然。凡凌乱乱言皆肺肝。念独立苍茫，所遗何世，悲歌慨慷，欲问无天。叠稿如融，长愁如质，略举家风非等閒。阳春曲，问十年沧海，几见成连。
法曲献仙音·金阊寒夜和梦窗
作者：况周颐
朝代：清

残月窥尊，冻云沈笛，况是天涯庭院。烛泪红深，枕棉香薄，伤心画谯清点。伴梦短梅花冷，幺禽语春怨。玉容远。也应怜、杜郎落拓，悲锦瑟弦柱，暗惊泪染。宛转碧淞潮，共垂杨、萦恨难剪。凤纸题残，奈云边、珠佩声断。拌尘销鬓绿，万一跨鸾低见。
洞仙歌·秋日独游某氏园
作者：况周颐
朝代：清

一晌闲缘借。便意行散缓，消愁聊且。有花迎径曲，鸟呼林罅。秋光取次披图画。恣远眺、登临台与榭。堪潇洒。奈脉断征鸿，幽恨翻萦惹。忍把。鬓丝影里，袖泪寒边，露草烟芜，付与杜牧狂吟，误作少年游冶。残蝉肯共伤心话。问几见斜阳衰柳挂。谁慰藉，到重阳，插菊携萸事真假。酒更贳、更有约、东篱下。怕蹉跎霜讯，梦沈人悄西风乍。
洞仙歌·题云窗授律图1925
作者：况周颐
朝代：清

尘飞不到，甚云閒如我。放鹤归来见深坐。有松岚合并，幽涧鸣泉，风动处、依约宫商迭和。一邱聊复尔，桐帽棕鞋，随分商量到清课。远致属岚家，淡墨溪山，君知否、个中薪火。蚤点检、秋期记兰荃，便袅尽炉烟，付它寒锁。
浣溪沙
作者：况周颐
朝代：清

冰样词人天样遥。翠衾贪度可怜宵。未应笺管换钗翘。破面春风防粉爪，画眉新月恋香豪。柳颦花笑奈明朝。
浣溪沙
作者：况周颐
朝代：清

莫遣歌尘到扇边。苕华珍重绿琅玕。篁溪高矩至今传。画铁凝姿成幻渺，镌筠著骨见芳坚。笑他刻楮几经年。
浣溪沙·一向温存爱
作者：况周颐
朝代：清

一向温存爱落晖，伤春心眼与愁宜，画阑凭损缕金衣。渐冷香如人意改，重寻梦亦昔游非。那能时节更芳菲。
浣溪沙·为东迈公子题梅畹华合欢绶带便面1921
作者：况周颐
朝代：清

绾结同心绶带宜。合欢消息好春时。妍风怀袖美人贻。容易彩毫消玉腕，何如翠羽恋琼枝。白头犹自说相思。
浣溪沙·集珠玉词句，题和珠玉词1894
作者：况周颐
朝代：清

一曲新词酒一杯。小屏闲放画帘垂。劝君莫惜金缕衣。只有醉吟宽别恨，且留双泪说相思。旧欢前事入颦眉。
浣溪沙·题宋大宁夫人韩氏游灵岩观音道场题纪磨崖拓片
作者：况周颐
朝代：清

捧砚亭亭列十眉。云涯暂驻绛纱帷。苕华名姓好谁题。香艳别开金石例，纤秾如见燕环姿。僧弥团扇可无诗。
浣溪沙·风雨高楼悄
作者：况周颐
朝代：清

风雨高楼悄四围，残灯黏壁淡无辉，篆烟犹袅旧屏帏。己忍寒欺罗袖薄？断无春逐柳绵归。坐深愁极一沾衣。
添字浣溪纱·沤尹往还苏沪间，蟾不再圆，骊辄一唱，感时惜别情见乎词
作者：况周颐
朝代：清
体裁：词

身世沧波夕照边。总然相见亦相怜。那更垂杨偏不系，木兰船。莫向天涯轻小别，几回小别动经年。早是无多双鬓绿，况霜天。
添字浣溪纱·沤尹往还苏沪间，蟾不再圆，骊辄一唱，感时惜别情见乎词
作者：况周颐
朝代：清

身世沧波夕照边。总然相见亦相怜。那更垂杨偏不繫，木兰船。莫向天涯轻小别，几回小别动经年。早是无多双鬓绿，况霜天。
添字浣溪纱·自题菊梦词
作者：况周颐
朝代：清

辛苦回灯忆梦时。梦馀遗恨满天涯。丛菊赚人多少泪，况梅枝。酒畔光阴银凿落，曲中消息玉参差。雪虐霜欺须拌得，鬓边丝。
清平乐·为陈质庵题閒轩深坐图1925
作者：况周颐
朝代：清

断无尘涴。人境成清可。何必閒云来伴我。早是天空云过。君家嗜睡图南。一般道味醰醰。斯旨也通禅定，便如弥勒同龛。
满庭芳
作者：况周颐
朝代：清

帘押寒轻，窗茸暝重，一院浓绿无人。空梁旧燕，来伴倦吟身。又是酴醾过也，铜驼陌、轧轧香轮。东风里，残花藉草，何处更飘茵。前尘。如昨梦，金觞玉柱，鹤岭龙津。念漂零投老，惆怅逢春。便有桃源忍问，不知汉、毕竟知秦。天涯路，关河寸寸，一寸一伤神。
满庭芳·美人色1912
作者：况周颐
朝代：清

倚醉微赪，佯羞浅绛，相映妒煞桃花。艳名增重，颦莫效西家。旭日魫窗穿照，光艳射、和雪朝霞。东风里，红红翠翠，生怕绣帘遮。嫌他。脂粉污，蛾眉淡扫，芳泽无加。更佳如秋菊，鲜若晨葩。任尔芙蓉三变，浓和澹、莫漫惊夸。兰闺静，秀餐长饱，相对茜窗纱。
满路花·彊村有听歌之约词以坚之
作者：况周颐
朝代：清

虫边安枕簟，雁外梦山河。不成双泪落、为闻歌。浮生何益，尽意付消磨。见说寰中秀，漫睩修蛾。旧家风度无过。凤城丝管，回首惜铜驼。看花馀老眼、重摩挲。香尘人海，唱彻定风波。点鬓霜如雨，未比愁多。问天还问嫦娥。
烛影摇红·甲寅除夕
作者：况周颐
朝代：清

问讯梅花，早春消息残寒外。小窗儿女自团圞，幽恨凭谁解。往事思量莫再。隔朦胧、金炉翠霭。为谁诗鬓，苦恨消磨，年年春在。鬯好屠苏，引杯不分愁如海。椒红柏绿总依然，谁念朱颜改。梦里风云万态。作兰夜、笙歌一派。此时情味，减了年时，东阳腰带。
烛影摇红·腊月二十夜大雪归自四印斋作
作者：况周颐
朝代：清

夜话高斋，碎琼随步归来晚。小窗烧烛对梅花，疏影如相款。赢得尘襟暂濣。甚清寒、天涯未惯。料量青鬓，几许霜华，角声休唤。风雪年年，旧吟春事成依黯。素娥深锁冻云低，幽恨凭谁管。不恨琼楼自远。恨华年、无端暗换。怎生消受，明日旗亭，鹔鹴须典。
玉楼春
作者：况周颐
朝代：清

金猊香冷罗衣薄。鹎鵊声中风雨恶。玉奴羯鼓悔催花，花若迟开应未落。垂杨只在阑干角。才隔垂杨便天各。阑干凭到落花深，寒食清明孤负却。
玉烛新·重阳近矣倚此为寒花问
作者：况周颐
朝代：清

光阴簪菊近。费暗省秋期，几探芳信。故人自别，江山瘦、鬯好登临谁分。题糕落帽。忍忘却年时疏俊。帘乍捲、笙语霜前，依稀破人酲困。安排更把茱萸，怕刬地烟尘，放晴难稳。素娥问讯。应不负、占取一天风韵。无情有恨，数旧约曾无凭准。愁暂倚、风雨壶觞，低徊看鬓。
玲珑玉
作者：况周颐
朝代：清

无恙危阑，染秋色、一夕谁知。林疏日薄，作寒那更天涯。恼乱丹枫醉舞，甚婵娟青女，犹斗华姿。悽其。亏荒城，侵晓角吹。漫惜何郎鬓绿，念江山金粉，一例成悲。懒具鹴裘，向东篱、且看寒枝。葭苍伊人何处，便咽尽、孤琴促节，雅操贻谁。锦书滞，怅南楼，惊雁过迟。
瑞龙吟
作者：况周颐
朝代：清

沧州路，无恙昨梦莺花，故人鸡黍。垂杨西北高楼，砑笺漉酒，相望隔雨。诗事烟波江上，落霞回首，浮云羁羽。纫佩楚兰情芳，珍重鱼素。危阑伫立，斜日风催絮。还悽断、青冥海色，黄昏潮语。别后消魂处。更谁问询，吟边月露。禁得春寒否。凭旧燕、商量和愁同住。茂陵鬓雪，不关迟暮。
瑞龙吟
作者：况周颐
朝代：清

沧州路，无恙昨梦莺花，故人鸡黍。垂杨西北高楼，砑笺漉酒，相望隔雨。黯黯绪，容易绿鹃啼彻，玉骢嘶去。停琴极目湘天，也应念我，弦清调苦。诗事烟波江上，落霞回首，浮云羁羽。纫佩楚兰情芳，珍重鱼素。危阑伫立，斜日风催絮。还悽断、青冥海色，黄昏潮语。别后消魂处。更谁问询，吟边月露。禁得春寒否。凭旧燕、商量和愁同住。茂陵鬓雪，不关迟暮。
甘草子·七月初五夜雨
作者：况周颐
朝代：清

风雨。飒飒潇潇，捲地收残暑。一叶下廊腰，省识秋来路。低尽碧天凝眸处。更黭黮、湿云堆絮。蓦忆江南庾郎赋，比断鸿哀否。
百字令·为叔雍题高梧轩图1925
作者：况周颐
朝代：清

倚云撑碧，荫茜纱青玉，图书彝鼎。画罨壶天尘不到，何似结庐人境。公子乌衣，词仙黄绢，标格同清夐。桐花奇艳，衍波消得名盛。佳气鸣凤朝阳，舒荣郁秀，长共椿晖永。不数龙门高百尺，看取孙枝英挺。大好秋容，最宜商调，蝶恋花重咏。炉熏琴趣，翠阴帘幕深静。
百字令·为隘庵先生题南窗寄傲图
作者：况周颐
朝代：清

琴书静对，共素心、除有孤松千尺。一角云山风雨外，高致幼舆消得。浮海苍茫，问天沈醉，有恨凭谁识。据梧深坐，篆烟萦损寒碧。堪叹陶令当年，义熙题遍，总是伤心笔。万一东篱寻旧约，吾骨嶙峋犹昔。珍重秋期，料量清课，暂许红尘隔。羲黄㝱到北窗，无此闲逸。
百字令·为顾景炎题晴窗读书图1926
作者：况周颐
朝代：清

虎头三绝，证画禅金粟，宗风能继。玉躞琼题多妙迹，不数倪迂清閟。触目琳琅，罗胸丘壑，尺幅堪千里。无声诗笔，野王高矩遗世。何止寄傲南窗，清芬洛诵，别有兰台秘。宗炳卧游奇胜处，看取牙签标识。上揖荆关，閒评吴恽，茶熟香温地。移来花影，素娥应见深致。
百字令·曲石先生拓地筑园奉母阙太夫人，名曰阙园。为赋此解1926
作者：况周颐
朝代：清

平泉新筑，葑葑溪奁翠，蔚然深秀。曾是铁翁觞咏地，近种梅花杨柳。息影抟鹏，雄姿射虎，未肯韶光负。遥山西爽，送青来照尊酒。佳话韦曲难方，外家腾美，绪衍齐卿旧。况复高堂承乐志，得似魏公眉寿。玉茁庭阶，花迎杖履，彩服娱春昼。书声琴韵，缦亭无此璈奏。
百字令·某夫人挽词1925
作者：况周颐
朝代：清

金幢西指，到涅拌彼岸，莲华涌地。灵照云何锋恁捷，放下漉篱而已。来也无生，冤哉谁说，了了如如谛。只园接引，净居何似龙子。刲股一再殚诚，疗亲应笑，阇夜多无计。感逝伤神香山老，合是佛光法嗣。明女瞿夷，初禅自在，慧业余文字。尼陀那竟，导师犹说根利。
百字令·贺周梦坡德配张夫人六十寿，作放生会于西溪，较早时梦坡扩充西溪秋雪庵以祀浙中词人1921
作者：况周颐
朝代：清
体裁：词

良辰设悦，伫绮筵开处，长生曲奏。见说霞觞资挹注，载物允推坤厚。算鹤筹添，放鱼经在，凤侣坡仙旧。谁传芳矩，介眉今见嘉耦。须信美意延年，天和感召，仁者宜多寿。并作恩波加水族，无量兕觥春酒。蓬岛前身，莲池夙契，文字禅参透。娑婆能几，唱随为此夫妇。
百字令·题罗聘古寺鸣钟画轴诗堂1917
作者：况周颐
朝代：清

眼前丘壑，溯钟陵法乳，冬心高足。旧论桐阴神品重，看取溪藤尺幅。聒耳松声，荡胸云影，绀宇层霄矗。鲸铿数杵，有时飞度林麓。遥忆僧课花天，烟岚渲染，宝谛参金粟。鬼趣昔闻工谲幻，仙境更无尘俗。香积禅心，寒山客梦，入画谁能读。三台妙迹，碧琳合付装轴。
祝英台近·示姬人病新愈
作者：况周颐
朝代：清
体裁：词

抚清琴，钻故纸，相伴镇怜汝。拂拭盘龙，珍重淡眉妩。绿窗对影伶俜，蔘苓味好，道都是、檀奴心苦。虎山路。料应绿遍垂杨，和烟万千缕。是汝乡关，是我旧游处。恁时重系兰桡，红牙按拍，为低唱、酒边诗句。
祝英台近·示姬人病新愈
作者：况周颐
朝代：清

抚清琴，钻故纸，相伴镇怜汝。拂拭盘龙，珍重淡眉妩。绿窗对影伶俜，蔘苓味好，道都是、檀奴心苦。虎山路。料应绿遍垂杨，和烟万千缕。是汝乡关，是我旧游处。恁时重繫兰桡，红牙按拍，为低唱、酒边诗句。
紫萸香慢·丙辰重九
作者：况周颐
朝代：清

又匆匆、一回重九，菊萸总随愁新。恁悲哉秋气，惯萧瑟、隔年人。最是无风无雨，费遥山眉翠，镇日合颦。念东篱、俊约迹往越成尘。渺过雁、几重冷云。黄昏。忍对清尊。持薄酒，与谁温。甚青娥皓齿，檀痕掐损，毕竟声吞。总然夕阳如醉，算多事、怨浓氛。强登临、自怜衰鬓，故人不见，寥落客里佳辰，霜重闭门。
紫萸香慢·九日再赋
作者：况周颐
朝代：清

凭危阑、茱萸愁把，作寒野色悽迷。拌一回扶醉，便消得、斜阳西。信是无风无雨，甚寥天鸿唳，梦压云低。笑刘郎、恁日搦管怯糕题。指峻路、有人手携。秋期。省记疑非。颦欲损、远山眉。算黄花晚畹，閒情得似，陶令东篱。可无白衣人至，最醒处、易成悲。峭西风、未妨吹帽，茂陵丝鬓，谁惜绿减霜欺，清泪自持。
绕佛阁·过教场头巷鹜翁故居
作者：况周颐
朝代：清

旧怀拌损。残照故国，无泪堪霣。愁路骢引。梦华逝水、雪鸿更休问。凤城大隐。门巷未改，阅世朝槿。暗尘悽紧。燕归莫也、雕梁怕重认。送目幻楼阁，自古沧桑无此恨。谁念未归，山邱须与忍。剩占取人天，各自孤愤。惘然金粉。便对影江山，无复游俊。悄寒边、暮云低尽。
花发沁园春·小春见梅
作者：况周颐
朝代：清

薄暖轻寒，去春还远，绮窗又见春色。纤红吐秀，小碧衔妍，略约去年风格。年时记得。花落后、时时相忆。恰开也、又说花枝，撩人春恨如织。问讯瑶台咫尺。算何郎韶颜，一见还识。帘深贮艳，槛曲移香，何处好春消息。花前小立。应胜似、无端寻觅。便三点、两点春光，此时多少怜惜。
苏武慢·寒夜闻角
作者：况周颐
朝代：清

愁入云遥，寒禁霜重，红烛泪深人倦。情高转抑，思往难回，悽咽不成清变。风际断时，迢递天街，但闻更点。枉教人回首，少年丝竹，玉容歌管。凭作出、百绪凄凉，凄凉惟有，花冷月閒庭院。珠帘绣幕，可有人听，听也可曾肠断。除却塞鸿，遮莫城乌，替人惊惯。料南枝明月，应减红香一半。
苏武慢寒夜闻角
作者：况周颐
朝代：清

愁入云遥，寒禁霜重，红烛泪深人倦。情高转抑，思往难回，凄咽不成清变。风际断时，迢递天涯，但闻更点。枉教人回首，少年丝竹，玉容歌管。凭作出、百绪凄凉，凄凉惟有，花冷月闲庭院。珠帘绣幕，可有人听？听也可曾肠断？除却塞鸿，遮莫城乌，替人惊惯。料南枝明月，应减红香一半。
苏武慢寒夜闻角
作者：况周颐
朝代：清
体裁：词

愁入云遥，寒禁霜重，红烛泪深人倦。情高转抑，思往难回，悽咽不成清变。风际断时，迢递天涯，但闻更点。枉教人回首，少年丝竹，玉容歌管。
凭作出、百绪凄凉，凄凉惟有，花冷月闲庭院。珠帘绣幕，可有人听，听也可曾肠断。除却塞鸿，遮莫城乌，替人惊惯。料南枝明月，应减红香一半。
莺啼序
作者：况周颐
朝代：清

时晴峭寒共忍，镇商量酒户。况清绝、眉月窥帘，玉梅相对愁暮。怨襟共、山屏翠浅，消魂客似长亭树。蓦飘灯丛玉，鸣窗旧欢重絮。黯说巴山，话雨夜短，堕篷窗浅雾。又京国、鸣筑搊筝，绮情题满缣素。刬前尘、鬘天杏约，忍偷换、垂杨金缕。暝堤空，移缆江梅，暗惊眠鹭。西鹣牒在，北雁书沉，有情枉倦旅。顿悟澈、鬓丝金镜，靓影鸾悄，剑摄痴虹，榻迷花雨。华年锦瑟，黄尘乌帽，沾巾同下新亭泣，待孤帆、晚截金焦渡。抟沙几辈，羁游荷锸江皋，世外甚处閒土。风？飐夕，画舸乘秋，有艳歌白苎。恰镌琬、离妆晨检，小印泥封，砚鹆慵揩，渚鸿低舞。琼箫倚凤，铜槃消蜡，人生安得无聚散，漫骊歌、调损鹍弦柱。分笺凭讯词仙，帽影邗江，半塘健否。
莺啼序
作者：况周颐
朝代：清
体裁：词

时晴峭寒共忍，镇商量酒户。况清绝、眉月窥帘，玉梅相对愁暮。怨襟共、山屏翠浅，消魂客似长亭树。蓦飘灯丛玉，鸣窗旧欢重絮。黯说巴山，话雨夜短，堕篷窗浅雾。又京国、鸣筑搊筝，绮情题满缣素。刬前尘、鬘天杏约，忍偷换、垂杨金缕。暝堤空，移缆江梅，暗惊眠鹭。西鹣牒在，北雁书沉，有情枉倦旅。顿悟澈、鬓丝金镜，靓影鸾悄，剑摄痴虹，榻迷花雨。华年锦瑟，黄尘乌帽，沾巾同下新亭泣，待孤帆、晚截金焦渡。抟沙几辈，羁游荷锸江皋，世外甚处閒土。风�飐夕，画舸乘秋，有艳歌白苎。恰镌琬、离妆晨检，小印泥封，砚鹆慵揩，渚鸿低舞。琼箫倚凤，铜槃消蜡，人生安得无聚散，漫骊歌、调损鹍弦柱。分笺凭讯词仙，帽影邗江，半塘健否。
莺啼序
作者：况周颐
朝代：清
体裁：词

时晴峭寒共忍，镇商量酒户。况清绝、眉月窥帘，玉梅相对愁暮。怨襟共、山屏翠浅，消魂客似长亭树。蓦飘灯丛玉，鸣窗旧欢重絮。黯说巴山，话雨夜短，堕篷窗浅雾。又京国、鸣筑搊筝，绮情题满缣素。刬前尘、鬘天杏约，忍偷换、垂杨金缕。暝堤空，移缆江梅，暗惊眠鹭。西鹣牒在，北雁书沉，有情枉倦旅。顿悟澈、鬓丝金镜，靓影鸾悄，剑摄痴虹，榻迷花雨。华年锦瑟，黄尘乌帽，沾巾同下新亭泣，待孤帆、晚截金焦渡。抟沙几辈，羁游荷锸江皋，世外甚处閒土。风𢅏飐夕，画舸乘秋，有艳歌白苎。恰镌琬、离妆晨检，小印泥封，砚鹆慵揩，渚鸿低舞。琼箫倚凤，铜槃消蜡，人生安得无聚散，漫骊歌、调损鹍弦柱。分笺凭讯词仙，帽影邗江，半塘健否。
莺啼序
作者：况周颐
朝代：清

轻荫半湖翠罨，想临妆媚妩。镜奁远、一抹愁痕，闹红谁在深处。谩幽憩、银笺按拍，凉蝉唤入花间去。甚香风、别样温柔，淡摇洲渚。故故来迟，傍柳画舸，似淩波未许。翠堤外、人各天涯，曲阑应向凝伫。只娉婷、红衣倒影，记愁绝、中仙说与。露房擎、青子离离，为谁心苦。菱花自小，苇叶长愁，紫萍是坠絮。问并作、几多红怨，画里回首，却又盈盈，未开刚吐。芳尘去后，蘅皋悽断，非花非雾情何极，锦鳞多、恨字难分付。凉云十里，鸳鸯不是催归，有人玉鞯愁驻。逢花最惜，见说为花，便有花暗妒。向此际、揭天丝管，踠地帘栊，一任微波，鉴人幽愫。风裳水佩，罗衣纨扇，年年花好人易老，望蓬山、肠断花知否。踏摇细桨声中，路入疏烟，似闻怨语。
莺啼序
作者：况周颐
朝代：清
体裁：词

闻歌向来易感，倚孤琴倦语。记曾几、花月因循，自别何事凝伫。费遥夜、红牙按拍，湖天可有痴云驻。为伤春蹙遍，双蛾似怜迟暮。芳约燕兰，梦里事往，剩沧洲卧雨。渭城唱、禁得何堪，茂陵诗鬓将素。忍重寻、旗亭败壁，最枨触、新腔金谱。翠禽边、昨夜星辰，缟衣仙路。惊鸿片霎，怨宇三生，此情定念否。人去也、一声双泪，便抵河满，慧业愁根，更谁侬汝。玉珰盼断，青衫湿遍，何郎诗笔犹萧瑟，再休提、旧曲霓裳序。人天几劫，何曾换却华鬟，葬花怕无香土。离魂化蝶，到得西泠，要柳丝系住。尚仿佛、江山金粉，未尽消磨，几见娉婷，旧家风度。云涯恨远，霜华愁重，相思休管鹤更瘦。便瑶台、从此迷烟雾。淞潮待剪还慵，自拨湘弦，断肠诉与。
莺啼序
作者：况周颐
朝代：清

闻歌向来易感，倚孤琴倦语。记曾几、花月因循，自别何事凝伫。费遥夜、红牙按拍，湖天可有痴云驻。为伤春蹙遍，双蛾似怜迟暮。芳约燕兰，梦里事往，剩沧洲卧雨。渭城唱、禁得何堪，茂陵诗鬓将素。忍重寻、旗亭败壁，最枨触、新腔金谱。翠禽边、昨夜星辰，缟衣仙路。惊鸿片霎，怨宇三生，此情定念否。人去也、一声双泪，便抵河满，慧业愁根，更谁侬汝。玉珰盼断，青衫湿遍，何郎诗笔犹萧瑟，再休提、旧曲霓裳序。人天几劫，何曾换却华鬟，葬花怕无香土。离魂化蝶，到得西泠，要柳丝繫住。尚仿佛、江山金粉，未尽消磨，几见娉婷，旧家风度。云涯恨远，霜华愁重，相思休管鹤更瘦。便瑶台、从此迷烟雾。淞潮待剪还慵，自拨湘弦，断肠诉与。
莺啼序·题王定甫师媭砧课诵图
作者：况周颐
朝代：清
体裁：词

音尘画中未远，莽沧桑换几。剩依黯、昔日春明，秭归啼处离思。记分占、桐阴片石，书灯惨澹砧霜碎。便兰骚能貌，婵媛未抵情至。垂老侯芭，载酒记省，怅华年逝水。为读画、枨触乡愁，梗萍行念身世。数承平、鸾笺象笔，擅荃艳、谁争臣里。向天涯、昨梦重寻，旧家诗事。惊秋断杵，映雪寒窗，坐我更悽悱。差胜是、廿年亲舍，戏綵膝绕，蒜发荷衣，那禁清泪。故山雁断，新亭麦秀，唯应月姊知人怨，破书堆、万一薶幽地。披图涕雪，松楸望极南云，涨天可奈尘起。趋庭丱角，雅学初程，授诵亦谢姊。重怆念、吟边雪絮，梦里昙花，此恨生离，未应得似。羁孤易感，情亲难再，人生能几年少日，况山河、风景而今异。填胸事往休论，四十年前，绛纱弟子。
菩萨蛮
作者：况周颐
朝代：清

五更才得朦胧睡。梦中多少伤心事。残月乱啼乌。梦回钟动无。鸳衾空复暖。魂共炉烟断。何日是欢期。他生重见时。
菩萨蛮·美人辫发1912
作者：况周颐
朝代：清

同根三绺青丝绾。丝丝比并情长短。背立画图中。巫云一段松。衫罗防污却。巧制乌绫托。私问上鬟期。平添阿母疑。
蕙兰芳引
作者：况周颐
朝代：清

歌扇舞衣，早悽断、倦游心目。艳千里秋尘，多恐破愁未足。茂陵病损，意最感、霓裳新曲。悄梦云不度，咫尺天涯丝竹。玉雪伊人，星辰昨夜，总付枨触。问能几消磨，何止鬓难再绿。垂鞭侧帽，坠欢忍续。招素娥、来话广寒幽独。
蝶恋1925花
作者：况周颐
朝代：清

帘幕残寒春拥髻。静若红蕖，无语颦烟水。婉婉情文生茂美。苕华珍重镌名字。几许尊前怜惜意。作个花幡，拌与分憔悴。老鬓萧疏无复理。花天苦忆年时醉。
蝶恋1925花
作者：况周颐
朝代：清

庭院阴阴风雨过。人去帘垂，生受凄凉我。欲断旌悬何日可。输他银押偏宁妥。牵挂早知成日课。瘦影寒宵，愁共纤蟾堕。更戛花风惊梦破。吉丁当是招魂些。
蝶恋花
作者：况周颐
朝代：清

柳外轻寒花外雨。断送春归，直恁无凭据。几片飞花犹绕树。萍根不见春前絮。往事画梁双燕语。紫紫红红，辛苦和春住。梦里屏山芳草路。梦回惆怅无寻处。
蝶恋花
作者：况周颐
朝代：清

门掩残春风又雨。著意寻春，商略年时误。吹咽琼箫侬自误。消魂第一流莺语。满地梨花啼杜宇。春便归休，侬定归何处。万种春愁谁与诉。画船舣遍桃根渡。
蝶恋花1925
作者：况周颐
朝代：清

少日年芳何处去。极目江潭，总是伤心树。愁到今年谁与语。十年飘泊愁边住。杜宇声声朝复暮。未必天涯，只有春归处。往事如尘吹作雾。漂摇独活悲歧路。
蝶恋花·八月二十二日邃父招同文石幼遐登西爽阁子美因病不至
作者：况周颐
朝代：清

西北云高连睥睨。万里愁心，一抹遥山翠。谁向西风传恨字。秋光鬯好人憔悴。有酒盈尊须拌醉。感逝伤离，何况登临地。满目烟芜残照里。青青不尽平生意。
西子妆
作者：况周颐
朝代：清

蛾蕊颦深，翠茵蹴浅，暗省韶光迟暮。断无情种不能痴，替消魂、乱红多处。飘零信苦。只逐水、沾泥太误。送春归、费粉娥心眼，低徊香土。娇随步。著意怜花，又怕花欲妒。莫辞身化作微云，傍落英、已歌犹驻。哀筝似诉。最肠断、红楼前度。恋寒枝、昨梦惊残怨宇。
西江月·乙卯七月二十五日梦中哭醒口占
作者：况周颐
朝代：清

梦里十年影事，醒来半日閒愁。罗衾寒侧作深秋。清泪味酸于酒。何处伤心不极，此生只恨难休。眼前红日在帘钩。听雨听风时候。
贺友婚联
作者：况周颐
朝代：清
体裁：联

花鸟萦红，苹鱼漾碧；芝房叠翠，桂庑流丹。
醉翁操
作者：况周颐
朝代：清

悽然。春妍。含喧。渺风烟。堪怜。南鸿为谁愁惊寒。雪明霜暗何天。凭画阑。有恨付无言。隔软红几家管弦。艳阳错认，生怕啼鹃。玉钟翠袖，回首承平少年。花有香而歌前。柳有阴而吟边。何因青鬓斑。多情无韶颜。阻梦万千山。乱云残照春忍还。
采绿吟
作者：况周颐
朝代：清

小苑槐风静，倦听蜀魄林西。余英湛水，纹纱换影，凉意生诗。梦回香篆里，浑难辨、曲屏几摺琉璃。似年时，湖山路，垂杨烟艇舣谁。清露滴阑干，湘弦润，新声知更幽脆。隔断软红尘，认一桁帘衣。昼愔愔、犹剩春寒，莓墙暗、慵觅旧时题。闲凝伫、芳树远天，烟外径微。
金人捧露盘·芙蓉
作者：况周颐
朝代：清
体裁：词

恁娉婷。真不染，世间尘。似静女，晓镜妆新。当楼映幕，未烦初日助风神。据霜高格，与东篱、傲骨同论。梦江头，搴木末，谁手把，寄夫君。旧情在、麝度微薰。集裳欲问，水花莫误注骚人。后开随分，向西风、展尽红颦。
金缕曲
作者：况周颐
朝代：清

秋也抛人去。旧吟边、是花是泪，都无寻处。还忆碧阑幽梦小，月底瞢腾香雾。拌寂寞、和烟和露。未解飘零无限意，恰西风、已觉思量苦。如我瘦，最怜汝。而今更是悽无语。误芳期、脂痕鬓影，暗伤迟暮。不为此时憔悴损，只为前时媚妩。争并作、一时情绪。翠袖不堪重倚竹，正愁人、何止飘红雨。休为我，唱金缕。
金缕曲·八月十八夜记梦
作者：况周颐
朝代：清

风叶鸣窗竹。黯秋灯、残更数尽，梦回难续。天上寒于人间否，记伴黔娄幽独。惶愧煞、年时金屋。底不相逢教传语，怕相逢、令我悲心目。应念我，瘦于菊。西风等是无情物。说凄凉、人天一例，清寒彻骨。归去青鸾休相问，珍重菱花香玉。只此恨、平生谁属。第一天涯伤心事，有阿侯、夜守秋坟哭。浑未解，诉寒燠。
金缕曲·海上秋深，炎景逾庚伏，感拈此解
作者：况周颐
朝代：清

天也因人热。甚秋风、年年容易，者回奇绝。燄燄烧空云如火，占断沧溟空阔。却付与、乱虫骚屑。空谷断无人倚竹，笑梧桐、何苦知清节。谁障扇，庾楼月。燠凉也作沧桑阅。便寻常、天时人事，而今休说。门外风沙骄阳路，珍重填胸冰雪。问褦襶、何如吾拙。推枕总然无好梦，又朝暾、红似残鹃血。愁极目，且晞发。
金缕曲·美人骨1912
作者：况周颐
朝代：清

画笔应难到。称冰肌、清凉无汗，摩诃秋早。妙像应图天然秀，难得神清更好。怜璅子、掌中娇小。不把画场双眉斗，恰青衫、未抵红裙傲。论高格，九仙抱。嗤他皮相争颦笑。漫销魂、花柔疑没，肉匀足冒。可奈相思深如刻，瘦损香桃多少。怕玉比、玲珑难肖。知己半生除红粉，莫艰难、市骏金台道。只无俗，是同调。
金缕曲·题东山老人山水画册。老人一号寐叟
作者：况周颐
朝代：清

遗恨横苍翠。算年时、多情海日，见人憔悴。满目江山残金粉，叟也何尝能寐。丘壑是、填胸块垒。叠嶂层峦空回合，甚兰根、欲著浑无地。知渲染，费清泪。静观无那东轩寄。俯茫茫、同昏八表，涛惊云诡。陵谷迁流十年梦，并作无声诗史。聊付托、迂倪颠米。兜率海山堪盘礡，莫骖鸾、回首人间世。墨黯淡，剡溪纸。
隔浦莲近·杭州人来言湖上荷花盛开为占此调依梦表单
作者：况周颐
朝代：清

蘅皋不度佩响。飞梦成来往。画里楼台换，迷金碧，千波晃。鸥鹭知怅惘。天机锦，未了云霞想。影娥上。含情怕问，玉容别久无恙。夕阳芳草，误了红衣双桨。香色年年送去浪。休忘。踏摇归路妍唱。
集句联
作者：况周颐
朝代：清
体裁：联

余唯利是视；民以食为天。
集句联
作者：况周颐
朝代：清
体裁：联

旧诗改处空留韵；好书到手莫论钱。
集句联
作者：况周颐
朝代：清
体裁：联

翡翠笔床，琉璃砚匣；芙蓉玉碗，莲子金杯。
霜花腴·彊村先生霜腴图题词
作者：况周颐
朝代：清

醉扶寿客，近酒边、何知世有沧桑。风雨天涯，燠寒人境，十年顾影情芳。自持晚香。甚岁华、葵麦斜阳。费肠回、旧约东篱，义熙笺管几吟商。消得未荒三径，是怀姿卓杰，照映容光。彭泽秋高，郦泉花大，才知瘦亦寻常。校馀梦凉。引镜看、诗鬓能苍。办餐英、驻景年年，采山烟路长。
青山湿遍·五月二十四日，宣武门西广西义园视亡儿小羊墓。是日为亡姬桐娟生日。
作者：况周颐
朝代：清

空山独立，年时此日，笑语深闺。极目南云悽断，近黄昏、生怕鹃啼。料玉扃、幽梦凤城西。认伶俜、三尺孤坟影，逐吟魂、绕遍棠梨。念我青衫痛泪，怜伊玉树香泥。我亦哀蝉身世，十年恩眷，付与斜晖。况复相如病损，悲欢事、咫尺天涯。倘人天、薄福到书痴。便菱花、长对春山秀，祝兰房、小语牵衣。往事何堪记省，疏钟惨度招提。
风入松·宋徽宗琴名松风
作者：况周颐
朝代：清

北来征雁带魂消。夕吹咽寒涛。太清楼畔鶤弦涩，空回首、仙乐层霄。旧谱水云舟夜，新声国宝湖桥。杏花词事剪冰绡。遗恨付桐焦。音官大晟飘零后，风和雨、送尽云韶。今古人天悽籁，霓裳一例蓬蒿。
高阳台
作者：况周颐
朝代：清
体裁：词

旧苑鸦寒，荒皋雁瘦，吴霜正染青袍。载酒江湖，十年吹断琼箫。玉梅花下相思路，算而今、不隔三桥。怨良宵，满目繁华，满目萧条。红笺枉费珍珠字，甚江关词赋，不抵金貂。门外垂杨，要他来系征桡。金尊自倒休教劝，怕天涯、回首魂消。碧迢迢，玉宇琼楼，绛鹤难招。
高阳台
作者：况周颐
朝代：清

旧苑鸦寒，荒皋雁瘦，吴霜正染青袍。载酒江湖，十年吹断琼箫。玉梅花下相思路，算而今、不隔三桥。怨良宵，满目繁华，满目萧条。红笺枉费珍珠字，甚江关词赋，不抵金貂。门外垂杨，要他来繫征桡。金尊自倒休教劝，怕天涯、回首魂消。碧迢迢，玉宇琼楼，绛鹤难招。
高阳台·为荫阶老前辈题绿天草庵瀹茗图1893
作者：况周颐
朝代：清

阁小留香，庭深种纸，旗枪镇日流连。玉麈同挥，墨林风调翩翩。何须浊酒浇胸臆，指层楼、慵问诗仙。晚凉天。红涤纤尘，翠里疏烟。水西觞咏家风旧，便云萍小住，也足清缘。花底朝回，怀人句写鸾笺。春风细啜红薇露，玉壶清、风味依然。擘龙团。分绿窗纱，长共婵娟。
高阳台·和沤尹社作韵，我非社中人也
作者：况周颐
朝代：清

网户斜曛，铜街薄暝，窥人柳眼犹青。几换晴阴，东风又绿林亭。流莺劝我花间醉，怕花枝、万一多情。最愁人，何处高楼，今夕残筝。韶华不分成萧瑟，奈江关庾信，略约平生。戏鼓饧箫，尊前尽费春声。蘼芜特地伤心碧，算年年、总负清明。更何堪，旧垒红襟，来话飘零。
高阳台·正月十六夕听歌，为雪艳赋1926
作者：况周颐
朝代：清

碧玉年芳，红牙曲丽，当垆妒煞文君。遗世仙姿，萼华姑射同论。海棠文杏寰中秀，总输他、玉雪精神。倚新妆、如此韶年，如此初春。剧怜纨素吾娇女，度珠声清历，皓齿丹唇。解驻歌前，吴云依约閒身。寄生芳草金荃艳，说钟灵、古断乾坤。为谁消、庾信平生，无限酸辛。
鹧鸪天
作者：况周颐
朝代：清

匝地娇雷殷画轮。疏钟无力破黄昏。总然明月都如梦，也有青山解辟尘。枫叶醉，菊花新。色香天与馈吾贫。西风肯到閒庭院，消得凭阑一岸巾。
鹧鸪天
作者：况周颐
朝代：清

如梦如烟忆旧游。听风听雨卧沧洲。烛消香灺沈沈夜，春也须归何况秋。书咄咄，索休休。霜天容易白人头。秋归尚有黄花在，未必清樽不破愁。
鹧鸪天
作者：况周颐
朝代：清

老向书丛作蠹鱼。病馀还补蠹馀书。剧怜风雅凋残甚，怪底经生故训疏。风雨外，闭门居。一编能遣几居诸。寻常豹鼠何难识，未必终童我不如。
鹧鸪天
作者：况周颐
朝代：清

苦恨花枝照酒杯。名花谁见老风埃。凭伊满地飘红雨，消得春人爱惜来。惊岁晚，又春回。伤心长是强颜开。芙蓉城阙知何处，说到神仙事可哀。
鹧鸪天·徐仲可属题其先德印香中翰复盦觅句图1920
作者：况周颐
朝代：清

湖水湖烟付阿谁。老泉诗笔小山词。当年撰杖题襟处，隔个云涯圣得知。梅偃蹇，鹤缡褷。记陪黄奇采华芝。直须更筑天苏阁，挹拍双高一展眉。
鹧鸪天·王星泉顾影自怜1925图
作者：况周颐
朝代：清

返舍羲轮不可期。昔游都付玉箫吹。左徒惆怅余骚辩，张绪风流感鬓丝。惊梦蝶，惜驹驰。暂裴回处几矜持。与杯容易邀明月，与我周旋更阿谁。
鹧鸪天·袁母唐太夫人八十寿词1925
作者：况周颐
朝代：清

爱日庭闱景福遐。山河雅度肃笄珈。词坛牛耳推袁日，荻画亲承忆幔纱。娥绚采，婺舒华。南枝萼绿汎流霞。寿人合奏房中曲，记请唐山属外家。
鹧鸪天·赠阿蘩
作者：况周颐
朝代：清

桃李为容雪作肤。本来珠海出明珠。十年看舞听歌倦，脆管帘栊一起予。春婉娩，锦模糊。江山金粉属侬渠。冰霜磨炼相思骨，容易天教付点酥。
鹧鸪天·重阳不登山，示绵初、密文两女。客有作重阳词者，用避灾字，此字不易用也
作者：况周颐
朝代：清

秋是愁乡雁不来。登高何望只风埃。暂时枫叶浓如酒，何处萸囊避得灾。怜霸业，委荒莱。即今戏马亦无台。何如偃蹇东篱下，犹有南山照酒杯。
鹧鸪天·题丁眄庭所著切梦刀1926
作者：况周颐
朝代：清

非蝶非周梦里身。蘧蘧栩栩太无因。凭君说法生花笔，唤醒痴迷几劫尘。风铎乱，晓钟频。梨云犹自恋芳春。邯郸枕畔并州剪，消得卢郎一欠伸。
鹧鸪天·题画丐丐画图1925
作者：况周颐
朝代：清

惨绿韶年付酒杯。江关萧瑟庾郎才。无声诗笔凭谁识，只合髯苏作伴来。腰带缓，鬓霜催。吹箫我亦老风埃。劝君莫唱莲花落，水逝风飘太可哀。
齐天乐·秋雨
作者：况周颐
朝代：清

沈郎已自拚憔悴，惊心又闻秋雨。做冷欺灯，将愁续梦，越是宵深难住。千丝万缕。更搀入虫声，搅人情绪。一片萧骚，细听不是故园树。沈沈更漏渐咽，只檐前铁马，幽愁如诉。倘是残春，明朝怕有，无数飞花飞絮。天涯倦侣。记滴向篷窗，更加悽苦。欲谱潇湘，黯愁生玉柱。
齐天乐·题竹樊山庄词1915
作者：况周颐
朝代：清

旧家文采丹阳集，兰荃况兼余事。绮属思沈，花生笔健，论派浙西浑异。清吟凤纸。看平揖苏辛，指挥姜史。自惜嵚嵜，竹樊芳约素心几。曲高金缕唱彻，问浦团慧业，谁证弹指。丽制红牙，遥情铁拨，漫比寻常宫徵。遗笺料理。有处度摛华，叔原趾美。秀挹当湖，雅词应署里。
如梦令
作者：况桂珊
朝代：清

静对书灯如豆。一晌跳珠雨骤。雨过嫩凉生，云破月来还又。生受。生受。照得纸窗清透。
三月十九日圣忌日偶成
作者：冷士嵋
朝代：清
体裁：七言绝句

一年一度逢花发，每见花开辄黯然。往事有谁来记忆，春风空老白头年。
哭子晋兄
作者：冷士嵋
朝代：清
体裁：五言律诗

吾兄虽弱冠，忠义古人难。愤血千秋碧，操心一寸丹。旌旗落泗水，魂梦绕金坛。痛作包胥泪，霜飞六月寒。
哭文与也
作者：冷士嵋
朝代：清
体裁：七言绝句

人没琴亡竹坞东，到来不与旧时同。白云秋石荒凉尽，空对寒山落木中。
寄刘令言
作者：冷士嵋
朝代：清
体裁：七言律诗

关河霜冷雁南游，云物凄凉属暮秋。万里飘蓬犹作客，三年戎马更登楼。艰难阮籍穷途哭，憔悴江淹去国愁。为报他山摇落尽，风尘惟有敝貂裘。
梦里青山图为桐上人题
作者：冷士嵋
朝代：清
体裁：七言绝句

片云孤鹤寄人间，心自禅空梦自闲。莫把画图看作画，画中山是梦中山。
梦里青山图为桐上人题
作者：冷士嵋
朝代：清
体裁：古风

竹屋蒲团万壑东，萧然一幻坐来空。十年尘虑都亡尽，留得青山入梦来。
过文与也墓下
作者：冷士嵋
朝代：清
体裁：七言绝句

不道寻君薤露边，一抔官陇卧荒烟。山深路僻人来少，野草茫茫没墓田。
述怀与魏叔子
作者：冷士嵋
朝代：清
体裁：古风

我有匣中琴，庋之高石壁。三年不一弹，祇为知音隔。偶尔忽逢君，开囊鼓在昔。上念羲农人，下念采薇客。雅曲不须繁，所贵深衷白。弹罢各无言，西看楚天碧。
题妙高峰
作者：冷士嵋
朝代：清
体裁：五言律诗

天拔一峰起，波空四面开。江光浮岛屿，潭影浸楼台。折苇番僧渡，乘槎海客来。何须更壶峤，此地即蓬莱。
游南山寺
作者：冷弦玉
朝代：清

危楼冠绝壁，突兀俯千寻。烟拥城中市，花明郭外林。晴花开紫塞，雪色出遥岑。故国空云海，凭高寄远心。
雨后夜坐
作者：冷烜
朝代：清

水国乍阴晴，秋从短褐生。乡思来雁影，凉意入蛩声。树定留残滴，窗虚待早明。寂寥依烛坐，疏漏已三更。
题画木芙蓉
作者：净洢
朝代：清
体裁：七言绝句

吹遍鲤鱼江岸风，露条霜蕊一重重。谢家池上秋容润，十里长堤间白红。
北乡道中
作者：凌人凤
朝代：清
体裁：七言律诗

几度花开又出门，海棠带雨怨黄昏。十年旧事风云散，卅里青山面目存。绝巘风多吹絮帽，新畲水满绕烟村。年来五谷粗能识，爱听禽言布谷繁。
吊萧廉泉
作者：凌人凤
朝代：清
体裁：五言律诗

闻道钟祥令，遗馨百代传。可怜真国士，强半在微员。女子犹珠碎，男儿肯瓦全。即今祠宇外，凄恻有啼鹃。
听歌
作者：凌人凤
朝代：清
体裁：七言绝句

两旬车马路漫漫，又到卢沟待晓关。一夜琵琶明月里，新腔爱听玉连环。
寄奉家云门叔
作者：凌人凤
朝代：清
体裁：五言律诗

徒有羁留意，那堪落拓悲。功名徒画饼，身世笑枯棋。筝撼危弦柱，蚕抽独茧丝。竹林风月好，归梦到来迟。
烈女行
作者：凌人凤
朝代：清
体裁：古风

吾家鸿勋十八殇，昔少人知今乃彰。有妇堂堂著大节，一死令夫姓名香。妇本童养谢氏女，女年十三鸿勋死。姑嫜相继秋叶零，一门小叔依伶仃。朝来负薪夜深绩，饘粥时时空盆瓴。颠连三载如一日，不知人间有琴瑟。何来媒妁进污言，三尺罗巾甘似密。荆卿剑，子房锥，士为知已死如归。巢父牛，许由耳，此言何为至于此。富贵不贪贫非病，女子那可蒙羞耻。一时奇节喧乡邻，父老惊叹哀行人。可怜伯仲死太早，双双远嫁悲二嫂。寄语世间息夫人，往来莫犯坟前草。
独酌
作者：凌人凤
朝代：清
体裁：古风

吾性本不饮，无奈此愁何。一杯复一杯，不觉颜已酡。醉起拔长剑，灯下舞摩挲。哀哉赤堇英，锈湿如青莎。数欲锻其刃，鬼神环㧑呵。掷剑一长叹，复杯为短歌。歌罢人寂寂，老树翻江波。
蒲桃
作者：凌人凤
朝代：清
体裁：五言律诗

西域传佳种，南园旧有名。水沈甘露赋，就酿碧香清。供眼珠犹缀，流涎人渐争。渴烦谁共病，来坐此凉棚。
闻雁
作者：凌人凤
朝代：清
体裁：七言绝句

川程暗数路漫漫，雁叫空江夜正阑。此日南天风更暖，呼群应不为惊寒。
露筋庙
作者：凌人凤
朝代：清
体裁：七言绝句

野庙荒凉二月天，当时风景想凄然。如何隔岸歌声艳，召伯湖边有画船。
鱼虎
作者：凌人凤
朝代：清
体裁：七言绝句

爱向兰苕戏翠衣，南塘日暮不思归。如何池面鱼沉影，又傍邻家水榭飞。
七夕
作者：凌兴凤
朝代：清

三更漏彻忽生愁，玉镜高悬十二楼。不向天边亲织女，敢从月下拜牵衣。
从夫耕田魏家町
作者：凌兴凤
朝代：清

郎种桑麻妾种花，种花未吐预收麻。麻功甫毕花应吐，每到花开不在家。
岳武穆王铜爵歌
作者：凌和钧
朝代：清

古爵斑斓高寸五，文字郁律蛟龙舞。云是嘉泰四年造，相台后裔祀忠武。忠武祠宇松柏苍，金牛湖畔金陀坊。生恐精魂招不得，却铸彝器荐椒浆。馨香上达为王侑，王欲下咽眉应皱。若教痛饮抵黄龙，何用款字精忠籀。生气旁魄物与传，尘劫受磨五百年。商尊掊击鲁壶碎，神灵呵护非偶然。吁嗟乎！秦张当年漏鈇钺，麦饭浊酒春秋阙。子孙岂少不祥金，徒供当官铸佞骨。
题四川崇庆牧常君殉节纪略后
作者：凌均
朝代：清

难臣珥笔久名钦，魂散巫阳不可寻。鸢堕蛮江荒徼梦，鹤归辽海故乡心。战场终古流残泪，斋馆从今罢苦吟。此日浣花同庙食，灵旗风雨夜应深。蜂聚蚁屯万马喧，阿谁裂眦在军门。鸿毛己掷孤臣命，凤诰频颁圣主恩。昔岭干戈飞碧血，浣花俎豆慰忠魂。年年巫峡行人泪，听彻啼鹃日易昏。
题四川崇庆牧常君殉节纪略后·其一
作者：凌均
朝代：清

难臣珥笔久名钦，魂散巫阳不可寻。鸢堕蛮江荒徼梦，鹤归辽海故乡心。战场终古流残泪，斋馆从今罢苦吟。此日浣花同庙食，灵旗风雨夜应深。
题四川崇庆牧常君殉节纪略后·其二
作者：凌均
朝代：清

蜂聚蚁屯万马喧，阿谁裂眦在军门。鸿毛己掷孤臣命，凤诰频颁圣主恩。昔岭干戈飞碧血，浣花俎豆慰忠魂。年年巫峡行人泪，听彻啼鹃日易昏。
金华学署明伦堂联
作者：凌坤
朝代：清
体裁：联

金匮万千言，孔子曰，孟子曰；华衮百廿作，帝者师，王者师。
新滩拽滩歌
作者：凌如焕
朝代：清

风瑟瑟，树萧萧，拽滩水落新滩高。蜀道青天不可上，横飞白练三千丈。居人欢喜旅人愁，千盘万折过陇头。北雪消，南风作，新滩水平拽滩恶。中流伏石如蛟龙，纸船全赖铁梢公。旅人色沮居人利，石米百钱取如寄。
题隆中草庐
作者：凌如焕
朝代：清

摄衣岘山巅，停舟鹿门涘。凭吊草庐人，抱膝山之趾。烛照天下事，未尝一挂齿。一朝感知遇，卧龙挟云起。攘外遏强寇，安内辅孺子。伊吕良可追，管乐讵足拟。二《表》泣鬼神，耿耿光青史。命毕五丈原，恨流江汉水。当年有庞公，陇上秉良耜。足己外无求，民物捐敝屣。惟公立谈时，决策扶炎纪。闭户不失人，救世不枉己。缅怀三代下，谁许齐一揆。用行而舍藏，庶乎子渊氏。
一剪梅·晚泊燕子矶
作者：凌廷堪
朝代：清
体裁：词

百尺危楼俯瞰江。山既崆㟅。水又舂撞。閒吹玉笛不成腔。风颤银釭。月浸篷窗。愁见牙樯燕一双。诗笔休扛。酒盏难降。无端惊起隔花庬。船鼓逢逢。心事桩桩。
一枝春·花朝
作者：凌廷堪
朝代：清
体裁：词

拾翠年光，皱晴波、水面吹来风软。愁深醉浅。望断去帆难恋。连宵细雨，早墙角、杏梢红遍。犹记得、车走雷声，又隔雁云千片。离情怕教人见。但徘徊小立，盈盈流眄。银塘半亩，照影暗窥深院。空阶絮语，倩谁放、唤春双燕。花径悄、回步楼西，画帘自捲。
一萼红·九日登魏文帝赋诗台用石帚人日登定王台韵
作者：凌廷堪
朝代：清
体裁：词

晚云阴。趁重阳载酒，谁把菊花簪。高岫迷烟，空江卷雪，台上无限销沉。问千古、英雄不见，只见有、高下暮天禽。几度悲歌，一声长啸，如此凭临。当日气吞吴会，记横江驻马，不尽雄心。荒草霾碑，残苔蚀砌，虽有遗迹难寻。渐萧瑟、西风乍起，远林外、黄叶乱堆金。且酌茱萸，倚栏莫厌杯深。
一萼红·覃溪师试南昌毕宴客百花洲侍坐即事
作者：凌廷堪
朝代：清
体裁：词

泛轻舟。值衡文偶暇，宾宴百花洲。既屏笙歌，仍稀傔从，图史聊佐觥筹。指云际、匡庐秀色，羡宗匠、深坐玉壶秋。翡翠兰苕，珊瑚碧树，入网都收。细数西江诗派，问涪翁去，又谁别源流。天社编年，青神著录，双井高躅犹留。听挥麈、清谈未已，晚凉后、乘月更登楼。试与题名选石，共记兹游。
丑奴儿·晓起
作者：凌廷堪
朝代：清
体裁：词

朝来渐觉春寒减，云散檐牙。日上窗纱。起汲新泉自煮茶。门无屐齿苍苔满，淡处纷华。閒里生涯。细数庭前未放花。
临江仙·乙巳三月十八日偕张桂岩胡树思牛次原观京城诸伶赛会
作者：凌廷堪
朝代：清
体裁：词

几阵廉纤春夜雨，西山洗出修眉。晓晴沙路马行迟。蔷薇将谢后，芍药半开时。角抵天街陈百戏，灵风吹满华蕤。巴童也自效吴儿。旗亭今夕酒，知唱阿谁词。
二郎神·即景用徐青山韵
作者：凌廷堪
朝代：清
体裁：词

暮烟送晚，彷佛见、去年楼影。恰翠箔低垂，朱栏斜倚，应怕花梢露冷。便有僧繇传神技，写不出、离人心病。早乍启宝奁，初开尘匣，月圆如镜。谁省。裴航去后，琼浆空凝。纵约取卿卿，梦中私语，又怕宵来梦醒。满地落英，一天飞絮，孤负别时光景。閒拂拭，瘦玉临风，诉与小窗幽静。
侧犯·检书得章酌亭遗札凄然有作
作者：凌廷堪
朝代：清
体裁：词

淡烟送碧，绮窗一抹斜阳晚。尘案。乍检得书中故人简。愁如卫洗马，懒似嵇中散。无限。犹自觉、离情满柔翰。空歌宋玉，不见吟魂返。人莫挽。玉楼成、仙路隔云汉。记得萧斋，共斟翠盏。如幻。于今为谁凝盼。
八声甘州·滕王阁
作者：凌廷堪
朝代：清
体裁：词

瞰空江杰阁与云平，秋风送微波。想图中双蝶，霞边孤鹜，古意良多。指点西山山色，依旧翠于螺。苔藓残碑蚀，谁与摩挲。健笔昌黎作记，附三王名后，此语非阿。笑儿曹轻薄，何苦废江河。挂高帆、乘槎万里，尚未知、风信竟如何。凭栏望、击珊瑚玦，酾酒长歌。
八归·秋柳
作者：凌廷堪
朝代：清
体裁：词

疏枝漏月，空条含雨，江上又早秋色。长汀寂寞谁相伴，惟有蓼花初紫，荻花全白。澹影依然摇曳处，竟未许、莺儿藏得。任满目、细草轻波，总不是娇碧。犹有閒情载酒，停桡相傍，似把春光重觅。瘦梅纤骨，小桃香靥，此际都无消息。见宫腰正舞，水畔何人弄长笛。休生恨、可能禁否，几阵西风，寒林同寂历。
八归·闻程时斋邗上将归之信
作者：凌廷堪
朝代：清
体裁：词

冰花向暖，苔枝含冻，门掩小院寂寞。相思况值春将至，空盼远鸿佳信，早梅芳约。偶忆乌丝红烛夜，定梦绕、扬州东阁。忽报道、已卜归期，跨否广陵鹤。遥想风流逸兴，繁华回首，往日曾经行乐。二分明月，十年香梦，又到绿杨城郭。把閒情打叠。载取清歌满囊橐。相逢日、旧词重改，按了红牙，同君花下酌。
兰陵王·台城怀古
作者：凌廷堪
朝代：清
体裁：词

抱秋麓。隐隐荒城送目。斜阳远、波映女墙，寒浦萦回鹭争浴。逌然古意足。谁续。南朝旧录。僧楼外、凭吊故宫，六代君臣此鸣玉。凄凉半樵牧。慨老去萧郎，贻恨空谷。金瓯一掷成残局。算白马如练，紫云如盖，妖祥前后类转毂。笑多事蛮触。蕉鹿。竞驰逐。暗屈指千年，兴废何速。黄尘莫唱当时曲。怕击碎秦缶，按残燕筑。雄图都尽，但细草、到处绿。
十六字令·萤
作者：凌廷堪
朝代：清
体裁：词

萤。坠露浮烟数点星。轻罗扑，飞上翠围屏。
南浦·新潮和方竹楼
作者：凌廷堪
朝代：清
体裁：词

风满驿楼空。雨丝丝、远近江声连晓。犹记去年时，柴门外、验取旧痕将到。縠纹乍起，望中惟觉前洲小。沙嘴高低吞吐处，已有白鸥飞绕。朝来试觅渔蓑，拟持竿兀坐，临流垂钓。磐石遍苔花，东风起、须倩绿杨先扫。烟波浩淼，故人曾放春前棹。此际溪头双鲤便，迢递尺书应早。
卜算子·吹台
作者：凌廷堪
朝代：清
体裁：词

骑马汴城东，老树秋风撼。寂寞梁王剩废台，满地斜阳淡。浩浩走惊沙，解辔还登览。不见当年阮嗣宗，远寺来清梵。
喜迁莺·江上览古
作者：凌廷堪
朝代：清
体裁：词

江天无际。奈仆本恨人，心惊不已。叠岫犹龙，奔涛疑马，千古独标形势。一杭赋诗空返，万骑投鞭难济。太平日，但潇潇芦荻。云低残垒。迢递秋树外，黄叶夕阳，不会登临意。贴地金莲，沉波铁锁，分付棹歌声里。漫寻六朝陈迹，剩有一江秋水。划然啸，早钟山凝碧，和烟飞至。
国香慢·其一
作者：凌廷堪
朝代：清
体裁：词

月夜登楼，忆吴牖云客历下，因用弁阳老人自度曲奉寄。
国香慢·其二
作者：凌廷堪
朝代：清
体裁：词

怕惹离愁。任秋光老去，不上危楼。今宵偶然乘兴，暂豁双眸。浩浩长江声壮，荡明月、千古东流。情人怨遥夜，竟夕相思，都为清秋。故人何处在，但风沦历水，烟锁齐州。七桥花柳，湖上知共谁游。寂寞江干游子，也顾影、憔悴无俦。何时一尊酒，握手高歌，重看吴钩。
声声慢·怀酌亭
作者：凌廷堪
朝代：清
体裁：词

挼花做粉，搓柳成棉，青阳老去无痕。静启文窗，试看多少销魂。东风扑帘几阵，把相思、吹得纷纷。无聊极，算怀人念远，不为惊春。尚记秋来逸兴，尽冲泥载酒，曾到孤村。细酌檐花听雨，同掩柴门。如今旧游在否，漫回头、无限春云。知何日，踏渔舟、重访故人。
天香·和乐府补题宛委山房拟赋龙涎香
作者：凌廷堪
朝代：清
体裁：词

幽可潜珠，芳偏韫鬣，何时颔下偷取。既冷还添，将销更爇，织就翠绡千缕。珊瑚半卷，恰几阵、帘纤微雨。熏毕藏钩素手，重吟个侬佳句。相思倩谁寄与。喷金猊、满庭春雾。漫说水晶宫远，驭风能去。花外濛濛散了，乍彷佛、湘烟梦龙女。唤起洪刍，来评隽语。
好事近·正定道中小饮
作者：凌廷堪
朝代：清
体裁：词

秣马镇州城，城外荷花无数。解辔柳阴沽酒，看鸬鹚飞去。太行夭矫控中原，形势自千古。莫问前朝兴废，有青山如故。
媚妩·雨后望隔江山色
作者：凌廷堪
朝代：清
体裁：词

乍霁开残照，尽卷纤云，江上过疏雨。叠岫青如洗，西风外、张郎新画媚妩。黛痕半吐。被淡烟、依约遮住。渐惆怅、一带销魂极，有苍翠如许。怀古凄凉谁语。望弄颦呈秀，回合无数。休问南朝事，繁华尽、飘零金粉何处。旧愁在否。剩两行、蛾翠凝聚。爱相对缠绵，都挹取上诗句。
定风波
作者：凌廷堪
朝代：清
体裁：词

擘鸾笺、换羽移宫，难空酒畔结习。嫩雨黄帘，柔风碧榭，细读尧章集。互标题，共蒐缉。红压春衫杏花湿。难及。似琼妃弄影，褰云孤立。一编再执。向江楼、又听寒声入。早芙蓉人去，芭蕉梦悄，瑶草谁同拾。对疏灯，冷花涩。偏是今宵打窗急。于悒。缓歌声罢，馀香犹袭。
寿楼春·春忆寄和酌亭
作者：凌廷堪
朝代：清
体裁：词

愁青山迢迢。纵相思有梦，难度长宵。那更花飞江馆，柳垂溪桥。眠又起，真无聊。笑客愁、浑如春潮。奈烛外凄凉，尊前冷落，今夜情谁消。情空远，途非遥。想双蛾此际，犹自含娇。拟觅松间油壁，水边兰桡。春思断，离魂销。听翠楼、谁家吹箫。算何日相逢，瑶琴共调忘寂寥。
小重山令·高坐寺
作者：凌廷堪
朝代：清
体裁：词

宝月金容络暗尘。琉璃青黭黮、照前因。老松岁久渐通神。孤云外、曾见六朝人。阶下野狐驯。空山留故穴、幻中身。天风飒飒啸荆榛。疏钟寂、花雨满苔茵。
庆春宫·雪后泛舟孤山
作者：凌廷堪
朝代：清
体裁：词

晴意将回，春痕微透，粉光砑上湖光。双鹤盘空，孤峰耸秀，小亭寒色苍茫。照波清浅，是何处、疏梅破香。吟花人渺，雪后园林，孰与商量。先生旧隐荒凉。凭眺柴门，酹酒盈觞。短短疏篱，深深曲径，昔年曾岸华阳。此中佳处。不输似、东皋醉乡。晚来风紧，兰桨方移，冻合平冈。
徵招·秋雨
作者：凌廷堪
朝代：清
体裁：词

凄凄几陈西风紧，罗帏渐生幽况。小院乍来时，是梧桐先响。暗催愁夜长。恍人坐、空江烟浪。向日心情，昔游滋味，一时都上。休放绿尊空，清商怨、声声为谁惆怅。薄冷正侵人，莫登楼西望。雁来书未往。总分付、玉溪高唱。暮山外、洗出新秋，露数峰清旷。
忆旧游慢·东城看荷花用赵虚斋荷花韵
作者：凌廷堪
朝代：清
体裁：词

正凉云蘸碧，碎锦吹香，一望都平。鼓棹中流去，看风鬟雾鬓，旧订深盟。美人已隔天末，谁与共调冰。怪藻荇交横，菰蒲掩映，底事青青。閒亭。问何处，有玉液流觞，纨扇盈庭。叶叶含凉意，是晓来翠盖，娇露初承。向风舞裙摇动，罗袜涉波行。忍趁晚归来，红香冷落明月汀。
忆旧游慢·泛舟历下亭
作者：凌廷堪
朝代：清
体裁：词

爱青涵雉堞，绿浸鱼桩，小雨初收。点破玻瓈影，趁斜阳未晚，唤取兰舟。练光乍开尘镜，无限鹊华秋。笑半日停骖，征衫暂拂，聊与淹留。风流。但陈迹，想玉佩云山，北海曾游。寂寞空亭外，剩菰蒲一片，飞下轻鸥。漫寻旧时名士，烟冷白蘋洲。渐老却芙蓉，花边彷佛人倚楼。
念奴娇·汝宁怀古
作者：凌廷堪
朝代：清
体裁：词

戌楼吹角，正西风、驱马孤城横路。控引长淮形势在，云是南朝悬瓠。浴铁成群，鸣笳结队，都作沙场土。秋花开遍，髑髅相视无语。奚况标榜虚声，牛医马磨，琐琐谁凭据。剩有奸雄居乱世，此论差能千古。唐代强藩，金源毅魄，留得閒诗句。停鞭遐想，葛陂何日龙去。
念奴娇·汪晋藩招同焦里堂小饮酒肆
作者：凌廷堪
朝代：清
体裁：词

堞云深处，见青帘偃蹇，篱端飘出。试拓南窗招客坐，恰好烟疏风密。竹几无尘，花瓷有酒，大可开缃帙。芰荷香送，赖君消此长日。自是吾辈疏狂，当垆眠瓮，佣保何妨匹。作赋论兵俱逝水，楼上休弹瑶瑟。夜月三分，春风十里，往事犹能述。半酣归去，碧桐凉沁吟笔。
念奴娇·秋思
作者：凌廷堪
朝代：清
体裁：词

新寒惊幕，动羁人离绪，顿起长叹。飞尽芦花秋又老，别怀不与俱拚。素简裁成，红笺封就，无处觅鸾翰。那堪江上，万重烟树迷漫。空有匣底瑶琴，囊中锦瑟，古调向谁弹。回首同心分袂后，赏心自此应难。梦怯江拦，情随天远，迢递水云间。芜城明月，倚楼何日同看。
念奴娇·秋日同程序堂方方山吴牖云章酌亭过李问原村居
作者：凌廷堪
朝代：清
体裁：词

稻香天气，正新晴、约伴溪桥同涉。十亩临流红䆉稏，蟹箔渔桩相接。问渡人稀，谈玄客少，閒倚鸥边楫。柴扉方启，隔篱飞过黄蝶。一笑宾主忘形，开轩煮茗，坐对云千叠。指点疏林烟缺处，片片昏鸦如叶。远岫皴青，斜阳绘紫，雅兴吟情惬。园亭佳景，为君图上湘箑。
恋绣衾·大梁元夜
作者：凌廷堪
朝代：清
体裁：词

梁园风细度玉箫。飐春灯、梅蕊乱飘。渐隐约、歌声动，晃银花、楼上翠翘。湘帘半下红窗暖，喜同心，樽酒夜邀。说不尽、喁喁语，惹天涯、芳草梦遥。
惜红衣·同方又辉乔樗友叶英多饮李艾塘处
作者：凌廷堪
朝代：清
体裁：词

煮酒方浓，烹鲜正熟，共来茅屋。骤雨敲荷，声声泻寒玉。风微昼永，挥瘦麈、清谈惊俗。幽独。三径冷香，散閒庭花竹。高吟远瞩。帘捲黄昏，苔痕上阶绿。搜奇选胜，未足更燃烛。十里画船烟柳，轶事几人能录。待异书成后，秋树借侬披读。
惜馀春慢·落花
作者：凌廷堪
朝代：清
体裁：词

锦障围春，绣铃惊晓，无限剧怜深护。禁风欲笑，受露还慵，恰恰翠娇红妩。争信啼鹃数声，下得无情，送教归去。念芳心一点，也知相恋，奈难为主。凝望眼、只雁何来，双鱼空托，扑簌一帘愁雨。衣沾剩粉，袖染残香，总是系人心处。莫向东风断肠，绿叶阴阴，低回无语。拟春来重访，秾华仍在，彩鸾休误。
戚氏·端午日游宝障湖
作者：凌廷堪
朝代：清
体裁：词

木兰艭。冲波摇过翠云矼。碧艾悬檐，绛榴堆几，俗敦庬。淙淙水流泷。离骚吟罢忆南邦。灵均毅魄安在，佩芳人远汨罗江。云外何处，笙歌鼎沸，更饶金鼓齐摐。渐衣香鬓影，柔橹伊轧，都尽船窗。荆楚国士无双。忠谏大节，直可配龙逢。神弦急、乍调郢曲，又犯吴腔。思难降。健笔万石谁扛。且倒绿酒盈缸。线缠角黍，饭裹圆荷，湖上应荐蓠茳。竞看穿帘燕，攫浮水鸭，逐吠花尨。水戏今年最盛，赤金刀、厌虎更缘幢。雕题绣额效邛駹。隔墙仕女，娇语喧深巷。且趁閒、回棹依花港。早斜照、萧寺钟撞。傍荜扉、蟹簖鱼桩。那人家、不亚鹿门庞。向归途望，沿城绣阁，尽爇银釭。
扫花游·己亥四月真州送客用乐笑翁韵
作者：凌廷堪
朝代：清
体裁：词

鸭桃作雪，乍话别城南，绿阴新洗。又归故里。正江波皱縠，画桡初舣。拨断琵琶，送得春光未几。竟何意。更风笛数声，离恨重寄。相约空屈指。问此去迢迢，甚时来此。翠笺笑里。记重逢节侯，乱红如绮。恰好经年，认取青青杏子。旧吟地。待渠侬、再看春水。
扫花游·秋夜作
作者：凌廷堪
朝代：清
体裁：词

宝帘夜启，正月印中庭，碧空澄湛。带围又减。早蘼芜梦冷，怕临妆鉴。隐隐灵犀，最是清商易感。柳阴暗。记当日去时，曾系春缆。池上凋菡萏。望万里关河，与谁凭槛。寄书未敢。怅赪鳞渐远，楚江波澹。墨浅香深，更取红笺细览。隔葭菼。弄秋声、雁霜微撼。
扫花游·绿阴和玉笥山人
作者：凌廷堪
朝代：清
体裁：词

几番夜雨，渐老却流光，绿深西崦。翠阴暗染。爱和烟弄影，比花还艳。拥楹侵阶，净扫残红数点。晓风飐。算啼到杜鹃，脂褪妆脸。芳意空冉冉。想缱绻留春，绕阑都厌。树头细检。怕馀香尚在，有人凝念。藓径归来，寂寞双扉自掩。碧云敛。早浓阴、又遮湘簟。
扬州慢·博士金棕亭先生招同林庾泉吴暮桥金畹芳尺五楼看芍药花
作者：凌廷堪
朝代：清
体裁：词

荷贴波圆，楝摇风碎，绕阑芍药齐开。坐花天尺五，近阆苑蓬莱。看妆点、芳园丽景，玉盘金带，红紫成堆。更围屏、深护云根，何日移裁。画船载酒，羡湖山、裙屐频来。爱郁郁浓香，亭亭艳影，遮映池台。莫信殿春归去，多情甚，转约春回。算端明题后，于今谁继仙才。
探春·闻许书谷将游黔中赋此寄之
作者：凌廷堪
朝代：清
体裁：词

弹粉鸳帏，画眉鸾镜，风流白皙年少。赤帻笼头，黄絁压手，闻道将游边徼。萧瑟长途里，算只有、蛮烟荒草。刺桐花下经行，鹧鸪啼破残照。空有银鞍绣鞚，应不似玉楼，梦回春晓。瘴雨惊秋，夷歌流月，莫使故人书杳。吴市吹箫客，又半载、淹留江表。试问何时，金榜同罄怀抱。
摸鱼儿
作者：凌廷堪
朝代：清
体裁：词

买陂塘、旋裁杨柳，生平多少经务。巍然至正文章伯，也算济时霖雨。吟北渚。料魏阙关心，不比梅花屿。凭谁寄语。便黄阁三登，乌台再入，商略竟何趣。归来后，漫幸君恩见许。青云将次干吕。乾坤俯仰兵戈满，愁读黍离章句。倾秫醑。共难弟嘉宾，小缉田家谱。行人眺古。怅马迹匆匆，鸡声喔喔，何处问荒圃。
摸鱼儿
作者：凌廷堪
朝代：清
体裁：词

羡先生、率更书法，零章残简亲购。天吴紫凤频颠倒，拆碎海图重绣。亡是叟。今为汝、一篇隧石殷勤构。秋魂未朽。倘此夜灯前，徘徊瞰室，奠汝一杯酒。文章事，只要天机在手。何须苦脱窠臼。残枪半段哥舒用，辟易万人皆走。君记否。谀墓物、千金徒作刘君寿。何如信口。向广莫乡中，虚无境里，子细说乌有。
摸鱼儿·万华亭招同陆以宁张桂岩葛菱溪唐柘田汪绣谷小饮寓斋醉后作
作者：凌廷堪
朝代：清
体裁：词

笑吾曹、挟书燕市，青袍终日尘拥。残杯冷炙酸辛极，几见翠筵炮凤。俱蠛蠓。算只有、帘前春色千金重。豪情乍涌。似渴骥奔泉，长鲸吸海，今日酒徒共。天涯会，都是荆高伯仲。檐花深夜风动。消磨谀墓囊中物，买得杜康盈瓮。谁贾董。便琐琐虚名，身后知何用。鸬鹚互捧。任萧寺钟鸣，谯楼鼓歇，不醒醉乡梦。
摸鱼儿·吴牖云招同章酌亭饮桃花下
作者：凌廷堪
朝代：清
体裁：词

酿东风、乍寒还暖，枝头侵晓红亚。和烟扫出三三径，花底满浮金斝。春似画。见几点、胭脂浅衬垂杨罅。临风艳冶。任开过回栏，遮将别院，不碍绣帘挂。攀花坐，忍放流光去也。怜春方信无价。樱桃永巷同墙女，谁是溧阳先嫁。休更话。算寂寂蓬门，卜遍花阴卦。閒愁细写。但烧烛论诗，分曹射覆，醉倒翠红下。
摸鱼儿·和乐府补题紫云山房拟赋莼
作者：凌廷堪
朝代：清
体裁：词

脱龙梭、玉丝柔滑，空明深处涌翠。洛妃笑掷花钿小，添起满湖秋意。秋色里。待撷取秋云，煮出秋滋味。鲈鱼正美。算金马门前，铜驼陌上，唯汝动归思。吴盐下，羊酪真成浪拟。嘉名曾说千里。扁舟刚做西泠梦，梦到六桥烟水。浮碧沚。便唤作凫葵，却比凫葵细。香甘沁匕。任解芼铏羹，能充豆实，不入五都市。
摸鱼儿·春蔬
作者：凌廷堪
朝代：清
体裁：词

暖丝丝、嫩冰融尽，朝来初过疏雨。东风几阵春泥透，浓绿乱堆沙渚。谁摘取。算只有、盈盈陌上携筐妇。连根烂煮。羡软玉流匙，清香沁碗，风味淡如许。山厨下，不用园官送与。荒畦佳品无数。吟朋有兴来相过，供给咄嗟能具。同笑语。佐粗粝盘餐，尽可成欢聚。磁杯共举。笑劝客驼羹，腥人鲸脍，空作老饕赋。
摸鱼儿·昭明太子读书台
作者：凌廷堪
朝代：清
体裁：词

诩金瓯、骑兵将老，诸郎谁解匡济。纶儿庸劣网儿弱，何况七官文士。君可谓。超一代、翩翩浊世佳公子。才华信美。更鹤禁馀閒，龙墀偶暇，握椠漱芳艺。寒江岸，寂历斜阳满地。风流文采难继。荒台瓦砾狐狸啸，传是读书遗址。人去矣。空拂试、残碑无字苔花紫。颓垣漫倚。想建业云沉，江陵草长，先后尽如此。
摸鱼儿·晓起大风雪戏作
作者：凌廷堪
朝代：清
体裁：词

洒琼瑶、乱堆庭户，寒云天外凝结。朝来有客眠初起，惊看一天风雪。心顿热。空羡取、连钱夜踏南山裂。神珠硬发。看生击黄獐，横穿老虎，下马饮其血。谁英杰。腰下摩挲尺铁。豪情何日方泄。不然也向销金帐，羔酒一时都设。今漫说。相对只、閒庭半树梅花折。幽香细阅。笑蓬户萧条，茅檐寂静，日午爨烟歇。
摸鱼儿·梨花
作者：凌廷堪
朝代：清
体裁：词

扑帘栊、一天香雪，何人轻剪琼片。当窗几树垂垂发，花里有人开宴。春不浅。爱玉树临风，人与花难辨。閒情自遣。趁苔径无尘，粉墙有月，席地布芳荐。重门闭，又听新莺乍啭。无端添起春怨。依稀记得前游处，楼上半窥娇面。人渐远。悄不觉、年年怕共春相见。鱼笺静展。待调露研辞，焚香琢句，诉与杏梁燕。
摸鱼儿·过程蕴光幽居
作者：凌廷堪
朝代：清
体裁：词

筑幽栖、数椽临水，重重花竹深护。柴扉只许同心到，三径别通行路。开药圃。爱面面轩窗，总是看山处。清樽共举。指北苑烟林，南宫雨岫，宛在画图住。徘徊久，自笑天涯倦旅。征衫时拂尘土。燕台春色梁园雪，都傍马蹄飞度。须记取。记此日佳游，恰好閒中遇。新诗漫与。向华子冈前，栾家濑侧，细领辋川趣。
摸鱼儿·阻风燕子矶晤史望之小饮舟中
作者：凌廷堪
朝代：清
体裁：词

讶朝来、石邮方急，惊沙终日吹面。馀皇万斛连樯泊，何况小舟如燕。情正倦。喜此际吟朋，恰向津亭见。烟蒲乍捲。更指点寒林，徘徊古岸，静挹翠微远。篷窗底，相对村醪酌遍。堆盘银鲙香软。吴云漠漠还西望，目送去帆千片。何足羡。笑世事环生，顷刻阴晴变。羁怀共遣。待诘旦开头，长江直下，趁取好风便。
摸鱼儿·雨后江上晚眺
作者：凌廷堪
朝代：清
体裁：词

暮天空、乍收凉雨，隔江飞过清冷。烟鬟绰约山容洁，扫得两蛾幽靓。无限景。纵倩取、镂冰琢雪应难咏。斜阳末暝。见别浦残荷，回汀折蓼，都作淡红影。江光远，蹙起靴纹万顷。微风恰好初定。盈盈十五吴娃小，笑与碧波相映。娇妒性。有意要、惊他沙上鸳鸯醒。青裙半整。便急打兰桡，空明声碎，摇过采菱艇。
摸鱼儿·题桃溪图用石帚韵
作者：凌廷堪
朝代：清
体裁：词

费东君、几番烟雨，桃花千树开了。澄溪一带明于镜，时有乱红飞到。人悄悄。倩谁问、年年底事春信早。扁舟趁晓。便燕外窥香，瓯边觅路，轻泛武陵棹。遥天里，隐约峰峦合抱。衣沾苍翠多少。低枝半亚春流上，脉脉向人含笑。情渺渺。想前度、纤肌秀靥应更好。披图梦绕。但月锁山腰，云封洞口，处处尽芳草。
摸鱼儿·题汪损之家庆图
作者：凌廷堪
朝代：清
体裁：词

护茅檐、枳花篱落，双扉深掩清昼。拂云千尺灵椿古，回映北堂萱茂。还见否。有绕砌芝兰，郁郁临风秀。閒庭坐久。看鸡哺猧儿，童窥稚子。佳瑞更谁有。披图处，想见君心孝友。纷华羞与相遘。岭梅旖旎江蓠薄，何况满蹊桃柳。营半亩。待荷耒江乡，共作归耕耦。莳花酿酒。愿慈竹平安，贞松健在，长此介麋寿。
无闷·夹竹桃
作者：凌廷堪
朝代：清
体裁：词

裁破青霞，分与绛云，疑笑疑啼欲绽。似粉面妆成，隔帘凝盼。料得湘灵醉也，驾翠凤、飞来天台畔。瘦能解语，娇还抱节，淡弄相半。应唤。玉人看。便日对此君，锦衣新换。渐露井烟迷，渭川花满。种了琅玕万顷，更击碎珊瑚疏疏间。好惜取、罗袖天寒，独倚暮愁何限。
暗香·忆朐浦梅花
作者：凌廷堪
朝代：清
体裁：词

玉姿皎洁。记旧时共赏，春痕初泄。惜取暗香，不忍盈盈遽攀折。海上何来此种，多应是、孤山冰雪。徙倚际、耿耿娟娟，相对互愁绝。凄切。照明月。奈玉笛数声，促起离别。素心暗结。犹记低低向花说。清梦从今渐远，宁便许、青禽啼彻。想伴侣，何处觅、此君亮节。
曲游春·西泠春泛用草窗韵
作者：凌廷堪
朝代：清
体裁：词

日暖湖光静，望浅波凝练，机上新织。白舫青窗，露春痕都傍，柳丛花隙。十里珠帘隔。听何处、画楼吹笛。爱远山、一抹浓岚，含笑效人眉色。绮陌。晴云弄碧。记前日轻寒，芳信犹勒。携酒重来，早长堤黛染，断篱霞幂。落絮鱼争食。系兰桨、水亭清寂。惹个侬、梦影迷离，有谁认得。
月下笛
作者：凌廷堪
朝代：清
体裁：词

径贴遗钿，阶沾坠粉，一春凄切。罗浮梦转，翠羽声声啼彻。惜残英、空复恋枝，晓风几阵吹作雪。便湘帘不捲，文窗虚对，旧时明月。楼头若个，尚袅袅临风，玉龙吹裂。如绵细语，记得芳时同折。怅春衫、犹染暗香，玉人已是经岁别。系相思，绕遍疏篱万匝，谁共说。
望湘人·秋海棠
作者：凌廷堪
朝代：清
体裁：词

乍秋生锦砌，人倚画屏，数枝和露初秀。绿鬓横钗，翠绡佩玖。费尽西风雕镂。旅雁飞时，乱蛩吟处，都难消受。怕晓来、无限新凉，更为琼腰添瘦。江上离帆去久。想柔情望远，欲抛还又。讶娇面娉婷，恍见昔年思妇。苔边绣袜，竹边罗袖。折取应烦纤手。笑弱质、也似春花，莫把馀香重嗅。
木兰花慢·高邮吊秦七
作者：凌廷堪
朝代：清
体裁：词

挂蒲帆十幅，趁春色、过秦邮。看水绕孤村，天黏芳草，景倩谁收。温柔。泥人句好，正轻寒恻恻尚如秋。何处东风乍起，画桡摇到前洲。悠悠。过客偶停舟。慨古意难休。笑党籍碑中，干卿甚事，也预清流。深幽。故山梦冷，问风光、可似古滕州。寂寂吟魂未返，甓湖烟柳生愁。
杏花天影·独饮酒肆醉后用石帚自度曲歌之
作者：凌廷堪
朝代：清
体裁：词

绣春园畔花低亚。骤嘶过、长堤骏马。解鞍还上酒家楼，最怕。玉人窥，系柳下。都无暇、金樽翠斝。笑生小、知心便寡。且将沉醉博痴名，莫讶。向江东、问米价。
柳梢青·玉簪花
作者：凌廷堪
朝代：清
体裁：词

香玉珊珊。搔头一朵，斜压雕栏。莫是瑶天，仙娥游戏，掷下高寒。恰宜雾鬓风鬟。摘归向、妆台细看。比较珠钿，摩挲宝钏，可似人间。
桂枝香·和乐府补题天柱山房拟赋螃蟹
作者：凌廷堪
朝代：清
体裁：词

菱湖半亩。见夜火照沙，秋罟迎溜。还忆吴江雨细，楚天霜厚。西风吹绽东篱菊，最难忘、稻香时候。荜门客至，糟床酒熟，恰当重九。煦不尽、留犁莹透。好分付厨娘，嫩黄轻剖。应笑蟛蜞误食，是何纰缪。双螯听的穿芦急，学泠泠、樊路低奏。乍寒天气，田家况味，几人消受。
梦扬州·泛舟平山堂
作者：凌廷堪
朝代：清
体裁：词

绿无涯。鼓画桡、摇破春苔。细雨乍晴，几树桃花争开。粉香飞满重帘下，听佩环、人在楼台。湖光冷，玻璃滑，好风吹尽纤埃。无限凄凉客怀。思赋得新诗，好景偷裁。淡柳弄黄，恰好莺儿飞来。十年留得青楼梦，笑杜郎、虚负清才。宁似我、豪游载酒，不问金钗。
梦芙蓉
作者：凌廷堪
朝代：清
体裁：词

才惊秋荏苒。望枫林浓处，锦屏争艳。遥山弄碧，青女黛蛾敛。淡妆应久厌。绀裙红袖新染。驭霭骖霞，渐珊珊欲下，旋被绛云掩。波定江光潋滟。几许秋容，稳把娇春占。浑疑画里，疏处露茅店。乱鸦千万点。夕阳天外遥闪。属付西风，拟乘流写怨。须向绮窗飐。
水调歌头
作者：凌廷堪
朝代：清
体裁：词

天堑本天险，形势控三州。一时多少豪杰，分付水东流。不见沉江铁锁，但见沉沙铁戟，六代总浮沤。古堞土花碧，山鬼昼登楼。霞散绮，涛涌雪，黯生愁。江山胜处，应有裙屐少年游。已把齐竽吹裂，又把秦筝拨断，重复看吴钩。细数石城事，残垒荻芦秋。
水龙吟·和乐府补题浮翠房拟赋白莲
作者：凌廷堪
朝代：清
体裁：词

粉痕吹满银塘，翠奁虚掩幽芳净。亭亭小立，珊珊微步，疑遮疑映。不辨花光，但闻人语，露凉风定。渐遥天佩响，空江月淡，翩然坠、飞琼影。池上菰蒲摇冷。惜瑶华、未遑持赠。云英化水，烟波无际，都非尘境。可是鸳鸯，冰绡围梦，被谁惊醒。剩归舟浣女。搴香妒色，照芙蓉镜。
水龙吟·真州送程时斋
作者：凌廷堪
朝代：清
体裁：词

二年南北迢迢，清尊又聚銮江路。征衫乍拂，相看一笑，离悰休诉。山翠飞笺，荷香侵砚，水亭无暑。趁湘帘蕲簟，纤尘不到，重检点、当时谱。雨后霜毫共举。按红牙、细敲新句。联吟未几，西风又早，送君南浦。对此茫茫，百端交集，重逢何许。渐扁舟欲解，微黄著柳，记分携处。
永遇乐·秋水
作者：凌廷堪
朝代：清
体裁：词

秋老西风，晓凝南浦，澄碧初蘸。孤雁惊寒，双鸥点镜，波上秋影澹。生红洒叶，嫩黄悬柳，掩映数丛葭菼。想年时、流芳照艳，可怜只今都减。当初记得，别离情况，更觉比春销黯。短棹摇烟，长汀浸月，行子初解缆。鸳鸯梦冷，鲤鱼书杳，赢得粉愁香憾。春回后、重来略彴，有梅信探。
永遇乐·过韩侯钓台
作者：凌廷堪
朝代：清
体裁：词

苍莽长淮，王孙当日，曾此垂钓。带剑何为，不惭裤下，俛首尽人笑。区区亭长，喁喁漂母，宁识英雄怀抱。算将军、淮阴市上，可人只此年少。一朝遇合，登坛传檄，指顾三秦全扫。相背成虚，臣心如水，钟室谁与吊。嵯峨片石，萧条野岸，尚有渔人来到。君知否、长陵抔土，共为茂草。
河传 其一 用韦端己韵
作者：凌廷堪
朝代：清
体裁：词

今晚。衾暖。宝猊香满。遥想伊人。踏青应倦。罗袜谁剔芳尘。待侵晨。倚阑娇困浓于酒。低垂手。濯濯如春柳。新词成未，篱角月澹烟昏。瘦吟魂。
河传 其二 用韦端己韵
作者：凌廷堪
朝代：清
体裁：词

柳浦。游女。竞攀烟缕。逐伴声轻。牵衣笑浅，风外听不分明。说春晴。夕阳芳草归时路。还私语。又怕来朝雨。蔷薇满架，多分映户遮楼。替花愁。
法曲献仙音·扬州送葛菱溪
作者：凌廷堪
朝代：清
体裁：词

隋苑经过，广陵留滞，几日欣同吟砚。燕啄晴泥，蝶飞芳草，匆匆又看春饯。恰正是、前游处，桃花映人面。为谁恋。听骊歌、数声催发，微醉后、还收碧笺重展。柳外绿波平，渺吴天、舟共人远。落招孤帆，尚依稀、隔浦望见。怅离情千叠，那得并刀频剪。
浣溪沙·白门春望和张平伯
作者：凌廷堪
朝代：清
体裁：词

桃树遮门柳拂堤。春光多在石城西。胭脂井畔晓莺啼。不见美人青玉案，空闻游女白铜鞮。画轮归去草萋萋。
浣溪沙·诸葛武侯故里
作者：凌廷堪
朝代：清
体裁：词

五事虚传访轶闻。凄凉绵竹冷斜曛。琅琊名士孰如君。才过曹丕宁十倍，运移汉祚竟三分。故山乔木尚连云。
浣溪沙·黄昏
作者：凌廷堪
朝代：清
体裁：词

鹊尾黄昏炷麝脐。压帘新琢辟寒犀。是谁门巷玉箫低。日日南回梅渐北，风从东至柳微西。翠禽偏向梦中啼。
淡黄柳·同林仲深阮伯元游净香园
作者：凌廷堪
朝代：清
体裁：词

春波溜碧。黄染初三月。买得兰桡轻且洁。荡破疏烟净渌。来看墙东数株雪。怕离别。天涯正啼鴂。慢惆怅，远芳歇。料东风不比秋骚屑。记取今宵，故人同话，垂柳依依待折。
清波引·泊柳林闸
作者：凌廷堪
朝代：清
体裁：词

水随天远。听鱼汊、笛声宛转。汶流清浅。柳疏翠犹展。夕影送烟雨，映带芙蓉红遍。赋情曾寄微波，照秋色、有谁见。高樯大艑。饱帆举、轻迅似箭。渐迷苍巘。但云树难辨。篷窗数杯酒，恰爱青齐香软。望里无限羁愁，醉时都遣。
渡江云·汉口旅舍题壁
作者：凌廷堪
朝代：清
体裁：词

楼高黄鹤远，扁舟小泊，南望武昌城。四更山吐月，客梦初回，浩浩大江声。疏灯照夜，激秋风、雄剑龙鸣。倾数杯、寂寥村酒，难遣旅中情。休惊。乌林赤壁，紫盖黄旗，付辞人题咏。销不尽、曹兴刘蹶，魏战吴争。青山如故周郎去，算后来、谁是豪英。眠未稳，依然枕上诗成。
湘月
作者：凌廷堪
朝代：清
体裁：词

小舟荡月，正篷窗眺远，凉夜支枕。罨画溪光，望不尽、百顷江鸥波浸。断渚拖烟，高城搁雨，秋意萧疏甚。楼台明灭，数株杨柳低荫。空想堆絮园中，停尊按拍，制新词如锦。律比申商，料后世、应有知音题品。花外帘空，山中云杳，宫调无人审。临风歌罢，扣舷聊佐清饮。
湘江静·表忠观
作者：凌廷堪
朝代：清
体裁：词

陌上春深归骑缓。望中原、李花淩乱。霜寒一剑，潮回万弩，怕谁穿钱眼。不著柘黄衣，拥旄节、开门无患。孱孙纳土，明廷报功，犹留得，表忠观。奠菜羹，携麦饭。奏神弦、里巫初散。红妆仕女，青袍父老，指南来新雁。落日霸图销，灵旗上、疏风摇晚。英雄逝矣，行人吊古，空摩旧券。
满庭芳·忆别和酌亭
作者：凌廷堪
朝代：清
体裁：词

油壁初归，香轮暂驻，碾破芳草萋萋。昨宵春雨，依旧绿盈堤。几度重寻往事，凝望久、踪迹都迷。垂杨畔，遗钿不见，唯有玉骢嘶。无题。传好句，樊南寄兴，彩凤灵犀。便石榴红后，犹说分携。讶许双鱼又断，无语处、沟水东西。银河转，相思梦杳，空付汝南鸡。
满庭芳·晏城晓发
作者：凌廷堪
朝代：清
体裁：词

斜月如眉，明星似李，栗栗霜压征骖。扑衣浓翠，都是晓山岚。高影离披满地，知夹道、官柳毵毵。凝眸处、微茫雉堞。犹在乱雅南。休耽京洛梦，同心乍远，无限情含。早宵轮晨铎，风味重谙。十载劳薪苦矣，思谏果、何日回甘。全输却、枯僧拥絮，灯火闭茅庵。
满江红·邬觉庵招饮，席上以怀其友胡君新词见示，属余和之。为赋此解
作者：凌廷堪
朝代：清
体裁：词

豪士相逢，閒抵掌、芳醪细斟。翻玉露、退红帘罅，空翠庭阴。云有故人真快士，每携古调觅知音。惜春江、昨已送归桡，无路寻。吟俊语，劳我心。知此日，向谁吟。望淮山青处，一往情深。斯际短章聊刻烛，何时长啸共开襟。谱相思一曲和清商，弹素琴。
点绛唇·新秋
作者：凌廷堪
朝代：清
体裁：词

疏柳摇烟，曲池波细风初定。玉楼人醒。应念芙蓉冷。欲采芳馨，远道凭谁赠。纤云净。宝蟾如镜。照见鸳鸯影。
点绛唇·春眺
作者：凌廷堪
朝代：清
体裁：词

青粉墙西，紫骝嘶过垂杨道。画楼春早。一树桃花笑。前梦迷离，人远波声小。年时到。越溪云杳。风雨连天草。
点绛唇·春眺
作者：凌廷堪
朝代：清

青粉墙西，紫骢嘶过垂杨道。画楼春早，一树桃花笑。
前梦迷离，人远波声小。年时到，越溪云杳，风雨连天草。
点绛唇·晓起
作者：凌廷堪
朝代：清
体裁：词

破晓搴帘，画栏东畔东风劣。海棠吹折。满地胭脂雪。记得开时，花底人离别。朦胧月。此番圆缺。又到春分节。
玲珑四犯·题张竹轩诗卷
作者：凌廷堪
朝代：清
体裁：词

赤壁洞箫，黄楼横笛，声声无此清峻。妄希馀子步，窃袐中郎本。都从笔端遣尽，却依然、六朝遗韵。捉搦新歌，纥那别调，丰致最相近。方床雨馀微润。正荷风细写，桐露徐引。近来诗派杂，大雅无人问。牛溲鼠腊争相贵，有谁似、先生持论。须忍俊。携归向、琅琊旧隐。
琵琶仙·怀次原
作者：凌廷堪
朝代：清
体裁：词

生怕秋来，便牵动旅思，重重难释。何意才送西风，新寒更惊客。空折了、疏梅一树，奈无数、水程山驿。酒浅红深，衣寒翠暖，谁共瑶席。梦魂远、同此离愁，恨车马劳劳困行役。须倩晓云扶起，向长安花陌。犹记取、香词似锦，咏渼陂、剪破娇碧。好句都说相思，倍怜标格。
瑞鹤仙·光武庙
作者：凌廷堪
朝代：清
体裁：词

六龙方斗野。发突骑渔阳，邯郸初驾。滹沲赖王霸。记芜蒌亭侧，燎衣村舍。中原未下。不遑问、公孙跃马。筑云台、天上星辰，尽入中兴图画。休讶。赤符膺瑞，白水徵祥，半成虚话。雄风逝也。千载后，孰真假。但秋原古庙，椎牛酾酒，父老年年赛社。让桐江、一叟披裘，钓竿自把。
瑞鹤仙·秋草
作者：凌廷堪
朝代：清
体裁：词

一番秋雨后。便觉得、长堤微黄都透。王孙渐消瘦。更清霜凝野，马蹄初骤。荒城废堠。似无数、凄凉做就。接斜阳、几点寒鸦，又是别离时候。知否。碧销南浦，芳歇西洲，可能如旧。春归未久。凝眸处，漫回首。蹴香尘记得，钿车陌上，砑破层层软绣。到如今、总变消魂，共谁载酒。
疏影
作者：凌廷堪
朝代：清
体裁：词

春光漠漠。想别来已久，谁护香萼。瘦草封阶，修竹敧门，应嫌翠袖寒薄。东风若肯常为主，莫便把、红英吹落。待赵郎、打叠吟怀，树底再寻芳约。深悔无田十亩，忍将此素质，抛置林壑。绿叶成阴，青子垂珠，只怕重来萧索。他时倘得花如旧，酹酒向、青皇深酌。任广平、铁石心肠，也只此情难却。
疏影·新绿和竹楼
作者：凌廷堪
朝代：清
体裁：词

年芳暗惜。剩远林几叠，空翠如织。掩映疏烟，遮断孤村，欲共前峰争色。蒙茸染得娇如许，悄莫道、东风无力。怕夜来、冷月横窗，碎影乱侵帘隙。那更连朝暗雨，望中但一片，春已狼籍。寂寂桥头，漠漠墙腰，一缕斜阳犹碧。浓阴半压生衣重，甚满地、寒云堆积。想玉人、此际凭栏，尚觅断红消息。
疏影·腊梅
作者：凌廷堪
朝代：清
体裁：词

黄云昼捧。见风融磬口，春意潜动。莫是金仙，天际飞来，冉冉栴檀香拥。绡衣浅借中央色，似月窟、新分嘉种。便蜡珠、信手穿成，好挂翠翎么凤。掩映鹅儿酒畔，比将杏蒂小，纤蕊含冻。试采蜂须，轻缀龙鳞，占得宫眉矜宠。横斜一样疏篱侧，自不与、逋翁同梦。倩袅蹄、铸出相思，看取玉奴情重。
百字令·阮伯元阁学以重建曝书亭落成再用竹垞图韵新词见寄依韵奉和
作者：凌廷堪
朝代：清
体裁：词

小长芦畔，记乌篷支雨，抽帆曾泊。曝后遗书知在否，寂寞空亭畴托。载酒探幽，研经送老，想像先生乐。风微人往，岸花犹自开落。今日使者南来，衡文访献，事事劳参酌。检点荒烟旧址，更葺桐窗松幕。拓取鸥波，分将鹤俸，负此舟藏壑。新词遥和，为君重按宫角。
眉妩·同章实斋武虚谷小饮朱少白未之思轩时予与少白新下第也
作者：凌廷堪
朝代：清
体裁：词

正窗蕉敲雨，径菊支霜，同坐翠阴下。不敢吟归燕，貂裘蔽，茫茫羁绪难写。晋砖汉瓦。笑近来、齐耀声价。几曾具、铁网珊瑚识，漫评议真假。休讶。频倾芳斝。便校成七略，何似三雅。旧日湔裙伴，青云外、联翩鸾背高驾。大弨快马。忆少年、还共驰射。算金线轻抛，蓬户底为谁嫁。
祝英台近·丙午下第南归觅章酌亭遗稿不得志悼
作者：凌廷堪
朝代：清
体裁：词

玉成尘，花作雪，魂逐乱云去。灯黯书帏，绮语向何处。料应天上飞琼，慵听旧曲，窃归作、瑶宫笙谱。已千古。呕出昌谷心肝，飘零锦囊句。七宝楼台，寻遍绛霄路。异时谁辑遗闻，英光再见，好编入、朐阳流寓。
祝英台近·牛次原招同孙渊如胡树思阮伯元小饮秋影山房
作者：凌廷堪
朝代：清
体裁：词

雪初晴，帘乍捲，新月照杯酒。吴笋齐盐，花下聚良友。趁他寒夜沉沉，论文看剑，且休问、严城更漏。半酣后。验取春意潜回，疏梅已如豆。一曲清歌，底用倩红袖。相将铸古陶今，唾壶敲缺，尽重酌、蒲桃盈斗。
秋宵吟
作者：凌廷堪
朝代：清
体裁：词

冷霜凝，夜色皎。漏永帘栊幽悄。窗斜掩、乍印上桐阴，月明如晓。点疏烟，散细葆。已觉秋盈林表。离情苦，更助起相思，乱蛩吟草。拟采芙蓉，怕此际、红香渐老。玉笺空拂，锦字难书，耐可恨牵绕。江上梅花早。败驿沉沉，春信尚杳。剩朦胧、好梦将成，风咽残角又断了。
秋宵吟·蟋蟀
作者：凌廷堪
朝代：清
体裁：词

短墙幽，瘦路古。唤起凄凉无数。疏灯剪，正一穗微青，雁霜侵户。语千回，恨万缕。似说天涯离绪。寒机倦，怨寂寞王孙，带愁归去。唧唧无端，隐竹几、清尊怕举。漏长羁舍，月暗深闺，总向梦回处。嘈切声如许。著意寻秋，秋在废圃。最难听、夜冷苔荒，黄叶才落更细雨。
红情·樱
作者：凌廷堪
朝代：清
体裁：词

翠阴绰约。讶明珠缀雨，香垂缨络。万颗压枝，瞥眼金丸鸟飞落。谁镂珊瑚豆小，堆锦案、匀圆交错。尚记得、花下梳头，搴破碎云薄。盈橐。看灼灼。似探取蚌胎，佐客芳酌。睡馀绣阁。一口红霞夜深嚼。应念青青谏果。休便道、微甘输却。饱食后，还静讽、辋川旧作。
绛都春·福印庵看牡丹
作者：凌廷堪
朝代：清
体裁：词

怜春老去，甚独访殿春，亲来琳宇。几叠翠绡，一片红云萦芳绪。霞裳缨络无重数。更七宝、庄严如许。自惭居士，难空结习，漫劳天女。娇妩。风前绮丽。似浮世富贵，总难凭据。认取妙香，如幻空花谁能悟。拈来微笑呼禅侣。但相对、含情无语。绿阴他日平阶，几番夜雨。
绮罗香·登壮观亭
作者：凌廷堪
朝代：清
体裁：词

雁外青天，鸦边黄叶，亭上秋光如许。万里江山，齐向此中奔赴。见隔水、几叠峰峦，似微带、六朝烟雨。战西风、苔瘦榛荒，断碑犹有老颠赋。徘徊空对旧迹，如见风流载酒，掀髯箕踞。雪下前村，留得可人佳句。问当时、豪兴如何，有点点、白鸥飞去。拂吟鞭、试觅归途，寂寥谁共语。
绿意·笋
作者：凌廷堪
朝代：清
体裁：词

耕云种璧。正春苏冻土，三径初辟。雨后侵阶，风外穿篱，粉箨看看盈尺。新雷一夜香苞绽，便斸取、琅玕谁惜。想故人、载酒招提，玉版正参禅伯。曾是田家味美，煮葵更采蕨，聊送朝夕。缕切湘波，轻蘸吴盐，芼得银鳞堆碧。区区果腹寻常事，好养就、摩霄鸾翮。待夏来、静听笙竽，小院夜凉留客。
花心动·同章酌亭刘氏庄看桃花
作者：凌廷堪
朝代：清
体裁：词

三月春深，踏春郊、桃林雨馀红透。燕认旧巢，莺啭新枝，都傍好花前后。有时微露娇黄出，是花外、昵人春柳。板桥曲、嫣然一树，照波娟秀。水色山光满袖。曾几日、轻阴做成春昼。十里绛纱，千尺晴丝，遮莫小园如绣。向人含笑都无语，似微觉、玉梅纤瘦。待重访、天台莫迷洞口。
花心动·葛岭
作者：凌廷堪
朝代：清
体裁：词

空碧玲珑，傍湖漘、冈峦四围回抱。水学佩环，云想衣裳，人去尚留丹灶。野棠开过春漂泊，井眉上、乱红谁扫。隔深坞、东风缓递，数声幽鸟。抱朴书成送老。回首望铜驼，洛阳难到。阮籍咏怀，郭璞游仙，都是后先同调。合离风雨罗浮侧，笑王马、共他江表。问遗蜕、烟霞满山路杳。
花犯·甲子秋仲宣州官廨春海棠盛开和施雪帆
作者：凌廷堪
朝代：清
体裁：词

倚雕栏，嫣然顾影，天寒映罗袖。碧云方瘦。才半卷湘帘，疑是春昼。似嫌定惠文章旧。翻新真未有。试悄问、小山仙客，红妆曾见否。清秋更吟杜秋诗，秾姿睡醒未，宵凉初透。裁蜀锦，何人倩、素娥重绣。西风外、晕生笑脸，应不比、朱唇朝带酒。但祝取、美人长在，黄花同耐久。
花犯·题画梅
作者：凌廷堪
朝代：清
体裁：词

裹龙绡，亭亭淡影，翩然画中现。瘦横苍藓。渐弄粉调脂，移向轻练。更谁趁此并刀便。纤云和翠剪。乍冻蕊、一枝初放，毫端春尚浅。江南路遥梦迷离，閒情又几度，松窗摹遍。思唤取，真真下，伴侬吟砚。移灯去、素屏挂冷，听细雨、虚堂帘半捲。记载酒、雪溪深处，疏香风外展。
荷叶杯·望远
作者：凌廷堪
朝代：清
体裁：词

渺渺一江春浪。凝望。正销魂。卖饧箫里杏花雨。归去。又黄昏。
角招·春雨
作者：凌廷堪
朝代：清
体裁：词

梦南浦。垂杨岸，晓来添、翠影无数。对床人共语。夜暖打窗，深掩朱户。酴醾院宇。见灭没、归鸿遥渡。做出离愁千缕。傍桃叶渡头看，正冥濛如雾。何处。酒醒日暮。扁舟送远，心逐春帆去。探花期尚阻。料得前村，新花遮路。飘灯俊侣。记水榭、依稀曾遇。旧曲吴娘休谱。晚晴后，待重吟、樊川赋。
解语花·雨后舟中望庐山瀑布
作者：凌廷堪
朝代：清
体裁：词

高梁泻月，叠嶂穿烟，初捩浔阳柁。九仙招我。乘苍翠、雨后素霓交堕。江光澹沱。玉丛里、匡君端坐。疑半天、吹落银河，界得青山破。云外浮岚静锁。拟香炉峰侧，依树閒卧。彩鸾飞过。登临约、蹑屩甚时方可。芙蓉万朵。挂冰缕、纤尘难涴。图画中、遥送微吟，都共谁酬和。
解连环·潘氏园看桂花
作者：凌廷堪
朝代：清
体裁：词

一林香粟。记前番到处，尚含浓绿。乍树底、才度西风，早齐换淡黄，道家装束。月里天香，笑人世、无他芬馥。算深怜剧护，贮此阿娇，只有金屋。淮南又吟旧曲。怅难招隐士，孤负林麓。漫席地、轻拨湘丝，便金缕歌残，怎诉幽独。占断秋光，似迟暮、佳人空谷。向名园、伴伊对饮，澹然意足。
读元遗山集
作者：凌廷堪
朝代：清
体裁：七言律诗

神京碟血竟生还，忍死重过石岭关。一寸秋毫成野史，百年老泪洒空山。身经北渡流离际，才与东坡伯仲间。文献中州尽凋丧，赖君大手记完颜。
贺新凉·寄许石园
作者：凌廷堪
朝代：清
体裁：词

十载边关客。跃连钱、据鞍盘槊，须眉如戟。雨雪貂裘飞狐塞，耳后弓鸣霹雳。亲射虎、白登台侧。一笑归来朐山道，但沉酣、往往掀高帻。曾共我，话游历。东风晓送蒲帆碧。向河梁、长歌分手，又成南北。任昉溪头宽閒处，小辟蓬蒿矮宅。尽戏弄、江乡春色。两鬓苍苍雄心在，住青山、不耐看泉石。骑代马，展轻策。
踏莎行·读《花外集》即用碧山题草窗词卷韵
作者：凌廷堪
朝代：清
体裁：词

积玉敲声，兼金铸调。除将乐笑齐驱少。一从花外翠帘空，天涯处处生芳草。梅影深情，莼香幽抱。于今俊语无人道。孤吟山鬼语秋心，鉴湖霜后芙蓉老。
过平望
作者：凌廷堪
朝代：清
体裁：七言律诗

溅溅流水净无沙，两岸疏篱整复斜。微雨暮寒将变雪，野梅春浅未成花。轻帆郢客欹乌帽，小舫吴娘隔绛纱。满目风光任吟赏，剧游豪兴一何赊。
鄞城秋感
作者：凌廷堪
朝代：清
体裁：七言律诗

力战东南未罢兵，翁洲烽火照严城。窗前晓日群鸦散，枕上秋潮万马惊。丛桂乍添霜后色，高梧时作雨来声。遥闻诸帅传飞檄，屡报鲸波旦夕平。
醉垂鞭·春日湖上
作者：凌廷堪
朝代：清
体裁：词

草色接楼阴。长堤路。摇鞭去。匝地落花深。马蹄何处寻。无端萦惹动。相思梦。别离心。拥袂盼青禽。唯闻横笛音。
醉翁操·写别怀
作者：凌廷堪
朝代：清
体裁：词

长堤。轮蹄。高低。草萋萋。烟迷。离怀黯然无端倪。已拚沉醉如泥。壶劝提。试听暮禽啼。更柳边几声马嘶。翠樽未罄，重倒玻瓈。钿车未发，人影花光正齐。诗与君曾同题。酒与君曾同携。今君归旧栖。何时来前溪。徙倚画桥西。看山明日还杖藜。
金蕉叶·独酌花下
作者：凌廷堪
朝代：清
体裁：词

浮名浪掷。醉乡春、正宜爱惜。浊醪无限妙理，临风更岸帻。野水新添数尺。记花时、去年送客。离情才放未久，垂杨又弄碧。
长亭怨慢·别绪
作者：凌廷堪
朝代：清
体裁：词

灞陵岸、情人归后。折得河桥，一枝垂柳。越水缄愁，陇云凝恨泪沾袖。几番憔悴，抛不下、纤纤手。昨日柳边过，见万缕、柔条依旧。回首盼、鱼笺未至，但觉个侬消瘦。南楼梦远，最难度、雨霄花昼。更小语、祝遍春风，愿人比、青山长久。待寄与相思，都在离离红豆。
隔浦莲近拍·送吴牖云之泰安
作者：凌廷堪
朝代：清
体裁：词

秋声何处最早。古树霜风峭。有客将登岱，吟鞭东指云表。齐鲁青未了。凭高眺。日观金轮晓。众山小。沧溟万里，披襟容汝舒啸。秦碑汉碣，比去莫辞蒐讨。长句山东李白好。新稿。归来添得多少。
雨霖铃·真州城南访柳三变墓，询之居人，并无知者
作者：凌廷堪
朝代：清
体裁：词

秋容初肃。向城南道，细访幽躅。春风柳七曾吊，寻仙掌路，亲携醽醁。欲酹秋坟，寂寞处、应荐寒菊。更唤取、谁按红牙、唱彻当年晓风曲。那知望古空萦目。剩凄迷野草年年绿。无人解道陈迹，惟只见、乱鸦相逐。指点吟魂一缕，斜阳挂在疏木。但怅望、无语江潮，暗打寒山麓。
雪狮儿·咏犬
作者：凌廷堪
朝代：清
体裁：词

重环系著，爱摇尾、腾掷香阶，依人驯扰。取次砧边，窃肉憎他贪饱。寒村返照。点缀处、吠声如豹。倦更向、花阴柳隙，閒眠芳草。迢递东门大道。逐狨鞯锦勒，月题霜爪。搦兔争先，后日恐遭烹了。如何渠好。深夜护、双扉幽悄。频频绕。莫使俗人轻到。
霓裳中序第一
作者：凌廷堪
朝代：清
体裁：词

湖山自秀极。隐隐前游仍记得。探古莫辞倦力。怕情梦易沉，吟魂难索。楼阴树隙。怅断碑、谁问词客。梅边月、此番照我，尚有旧时色。寥寂。句昏尘壁。况小径、疏烟细织。空濛何处故迹。草绿裙腰，仅见阡陌。话馀空太息。更指点、双峰送碧。他年约、同寻抔土，小酹画船侧。
霓裳中序第一·中秋
作者：凌廷堪
朝代：清
体裁：词

冰蟾冷挂玉。一片琉璃围桦烛。香径木犀渐馥。乍影溜绀珠，光涵银粟。纤云散縠。见数峰、天际如簇。乘槎倦、羽衣弄笛，海上驾黄鹄。娱目。清辉盈掬。便满爇、心香暗祝。寻秋曾记杜曲。有绣翮双飞，锦翼同宿。衍波谁共读。写不尽、閒愁万斛。凉宵永、佳人何处，翠袖倚修竹。
霓裳中序第一·水仙
作者：凌廷堪
朝代：清
体裁：词

亭亭翠袖薄。裹住仙姿娇戍削。波上寒棱漠漠。乍剪破楚天，湘云如濯。思王赋洛。想断魂、飞去无著。瑶京外、是谁招得，一缕寄冰萼。萧索。空江雪落。爱弄月、生尘步弱。肌如冰玉缕琢。笑矾弟梅兄，真态难学。素妆虽淡薄。点粉额、金钿绣错。知何日、重逢交甫，始践佩环约。
霜天晓角·丙午六月二日晚凉偕张鄂楼牛次原閒步陶然亭遇雨
作者：凌廷堪
朝代：清
体裁：词

暮天岑寂。远岫凉烟幂。曲榭凭栏閒话，听细雨、响芦荻。淅沥池上滴。芙蕖舒紫菂。触起故山情思，风柳外、数声笛。
霜天晓角·大风同胡眉峰野饮黑窑厂
作者：凌廷堪
朝代：清
体裁：词

满天萧索。拂面风如削。野肆冒寒沾酒，千古事、共商略。漠漠尘土落。倾杯还对酌。牧竖隔篱相笑，应不解、两人乐。
霜天晓角·题程式堂画秋柳小帧
作者：凌廷堪
朝代：清
体裁：词

舞腰如束。画出秋盈幅。也自拂船萦马，浑不似、旧时绿。断续离别曲。邮亭人信宿。彷佛小红楼畔，残梦醒、弄寒玉。
高阳台·同黄秋平焦里堂雨花台观剧
作者：凌廷堪
朝代：清
体裁：词

慷慨秦歌，婆娑楚舞，神前击筑弹筝。尚有遗规，胜他吴下新声。无端委巷谈今古，混是非、底用讥评。郁蓝生。杂剧流传，体例分明。挺斋不作东篱去，算青藤玉茗，风气初更。辗转相师，可怜伪体争鸣。何人礼失求诸野，怅碧天、无限遥情。暮云轻。曲散人归，月上高城。
高阳台·庚子清明日同方竹楼赵雪篷邬觉庵诸君饮郎锄月城西园亭
作者：凌廷堪
朝代：清
体裁：词

社鼓调莺，饧箫警燕，清明人在天涯。赖有吟朋，寻芳约到山家。春痕几日无消息，伴小红、潜上桃花。透柴扉，一缕新烟，应是烹茶。相逢竞道郊原好，有争驰绣鞚，疾走钿车。十丈香尘，愔愔吹满晴沙。何如小坐维摩室，引翠尊、同酌流霞。醉归来，微垫乌巾，雨细风斜。
高阳台·望苏门山
作者：凌廷堪
朝代：清
体裁：词

黛影分螺，岚光扑马，云边秀色深深。一朵芙蓉，随烟捧出疏林。何人脱屣苍霞外，听半天、吹下鸾音。想如今。公和去后，冷落登临。区区典午当涂际，笑英雄竖子，都付閒吟。抗手群仙，卑他阮啸嵇琴。青山不挽征夫驾，怅古欢、无路追寻。涤尘襟。空馀涧壑，似写遐心。
高阳台·苏堤泛舟至湖山神祠
作者：凌廷堪
朝代：清
体裁：词

燕蹙风来，鸠呼雨去，融融做出芳时。小约探春，舟轻不遣鸥知。兰桡划破浮萍影，启翠奁、都是琉璃。学蛾眉。几树垂杨，次第成丝。沿堤绿亸红酣处，见参差金碧，微露丛祠。如此湖山，主持合有灵祇。丽人水畔剩春禊，爇瓣香、同礼花枝。语迟迟。但说团栾，莫诉相思。
高阳台·蒋修隅招同吴兰雪饮藏园兼晤其令弟秋竹孝廉
作者：凌廷堪
朝代：清
体裁：词

竹翠敲凉，荷香净暑，风来水榭无尘。旧雨开筵，招邀尽是畸人。君家兄弟如龙虎，酒半酣、笑语生春。客中身。剧饮淋漓，谁主谁宾。十年细读藏园曲，尽移宫换羽，挹遍清新。接席何由，云端怅望骖麟。须眉展拜疑相识，向画图、凝想前因。拂征轮。记取洪都，小驻兼旬。
鬲溪梅令·题画扇
作者：凌廷堪
朝代：清
体裁：词

碧城十二玉阑干。响珊珊。漫想乘风，飞向月中看。洞天闻佩环。不知何事忆人间。下蓬山。鍊得桃花，成药驻朱颜。夜深骑鹤还。
鹧鸪天·磁州道中荷花盛开
作者：凌廷堪
朝代：清
体裁：词

六月驱车暑未徂。滏阳风景胜三吴。宜人山似佳图画，称意花如美丈夫。云擘絮，雨跳珠。红情绿意两相扶。环城野水菰蒲长，曾有鸳鸯作队无。
齐天乐
作者：凌廷堪
朝代：清
体裁：词

向平五岳游踪遍，天门雪鸿曾住。碧玉砻成，青霞镂破，留得惊人奇句。支风傲雨。算鬼物年年，夜深呵护。令子重来，旧题犹在数峰古。摩挲当日手迹，夕阳牛砺角，瞻恋难去。竹素频钞，毡椎细拓，再拜秋云深处。须眉认取。恰想像图中，口吟心慕。至性缠绵，老颠休并举。
齐天乐 霜降鱼 即吹沙鱼产海上者，入秋最肥美，又名沙洸鱼。
作者：凌廷堪
朝代：清
体裁：词

秋深潦尽清霜下，沙头卖鱼人到。织苇盛来，编蒲裹去，入市偏宜侵晓。山厨最好。便盐豉轻加，笋菹微芼。午酌茅檐，一盂麦饭为卿饱。江鳊河鲤自美，此中含别趣，难与相较。沮洳无嫌，鳞鬐可辨，远胜侯生垂钓。苔矶漫扫。又何羡临渊，老饕贻笑。散步前溪，静看穿翠藻。
齐天乐·乞张桂岩写姜石帚「暗香」词意小照
作者：凌廷堪
朝代：清
体裁：词

截金铸作姜郎句，孤飞白云娟秀。月旧花新，情长梦短，总是销魂时候。梅边对酒。爱紫绮斜披，玉龙低奏。试问尘容，可堪移入画图否。文窗晴色淡冶，剡藤裁几幅，閒度清昼。细拭并刀，轻调越粉，比似香词谁瘦。宵寒坐久。好添取花阴，乱堆吟袖。除却疏枝，夜深谁是偶。
齐天乐·同方子云洪稚存徐朗斋陈觐光游铁塔寺听寺僧弹琴
作者：凌廷堪
朝代：清
体裁：词

晴空遥见浮屠立，高低缭垣遮护。绀色凝霄，青光照晚，疑有神光陶铸。荒寒殿宇。看鸱尾斜阳，半萦烟树。寂历高天，一铃风外学人语。离披蒿艾满目，绿痕沿断砌，同散幽步。乍响疏钟，初通曲径，彷佛禅扉微露。僧枯地古。恰茶话依依，又添新句。后约重来，瘦桐休再鼓。
齐天乐·同汪容甫访江豫来留饮
作者：凌廷堪
朝代：清
体裁：词

泥人金粉雷塘路，依依半城烟柳。俊语雕花，清辞镂月，比户鸳鸯争绣。儒风在否。好携取经神，荜门偕叩。训故专家，阿谁吴下嗣红豆。欣然相视一笑，便盘餐小酌，同话耆旧。易溯荀虞，书研马郑，信有师承传授。渊源细剖。渐暝色苍然，月窥户牖。洗盏重斟，碧筒香到酒。
齐天乐·同章酌亭夜话
作者：凌廷堪
朝代：清
体裁：词

夕岚遥送芙蓉影，濛濛翠生庭宇。糁玉成羹，调云做液，不放吟秋人去。清尊论古。恰才说英雄，又怜儿女。瘦月窥窗，绮笺商略旧年句。微吟将断复续，隔墙谁弄笛，惊起离绪。碧草难销，红芳易感，那得年年长聚。相思最苦。便龙脑香残，未妨重炷。莫忘今宵，剪灯同笑语。
齐天乐·和乐府补题馀閒书院拟赋蝉
作者：凌廷堪
朝代：清
体裁：词

粪丸九转初成后，轻身乍疑鸿渐。浅抱疏风，微吟坠露，人卧虚堂清簟。吴霜未点。笑犹曳残声，别枝高占。一树无情，五更秋色碧于染。山城遥接水驿，独行驱倦马，沽酒村店。绿鬓吹凉，红緌弄影，都带齐梁宫艳。危机最险。指黄雀螳螂，静中谁验。且读南华，雨晴门昼掩。
齐天乐·寄吴松屏
作者：凌廷堪
朝代：清
体裁：词

海天寒逼双峰晚，离愁顿生如许。越剑龙吟，吴绵猬缩，落叶争鸣高树。寻春旧侣。正丛桂吟成，小山羁旅。渺渺渔波，数声新雁向南去。回思胊上握别，片船初挂后，骊唱何遽。日澹前山，云疏远岸，目断蘋花深处。观河间阻。算唯有长宵，梦魂能度。倦隐乌皮，怕听秋夜雨。
齐天乐·杏花
作者：凌廷堪
朝代：清
体裁：词

雨晴日暖春波浅，临流半开如笑。乍送饧箫，旋飘酒旆，韦杜红敧芳草。天街破晓。想碎锦坊前，玉鞭曾到。羡汝风流，曲江偏爱近年少。尚书佳句艳冶，见枝头蓓蕾，春意争闹。茜欲分衫，娇还恋鬓，香色知添多少。胭脂淡扫。自不与西园，海棠同调。写上云笺，赵昌新画稿。
齐天乐·谢蕴山先生招同胡雒君饮苏潭上并示西魏书凡例
作者：凌廷堪
朝代：清
体裁：词

夜凉剪烛苏潭上，千秋是非同究。羖䍽腾天，焦梨齧索，曲直于今谁剖。流传既久。算惊蝶雄才，尚存纰缪。帝纪尊西，几人能继彦深后。谈馀还检旧稿，发凡矜且慎，高论希有。太素遗编，行冲轶简，可惜飘零难购。风窗对酒。笑褒贬纷纷，见闻都陋。异日书成，玉堂劳大手。
齐天乐·豆棚
作者：凌廷堪
朝代：清
体裁：词

废畦满地秋阴瘦，疏花乱垂高架。渐挂蟏蛸，潜移蟋蟀，都向茅檐横亚。磁瓯对把。爱香茗初斟，槿条篱下。五五三三，晚凉閒共故人话。幽栖仍有乐事，晓来轻摘取，聊供杯斝。小筴初肥，修藤半老，妆点厨娘声价。西风暗打。听无限萧疏，尽投窗罅。绝胜芭蕉，雨声连夜洒。
齐天乐·趵突泉
作者：凌廷堪
朝代：清
体裁：词

阿谁谋报中央德，空山凿成三窍。水欲腾天，泉能拔地，信是神工奇巧。峰峦四绕。看鸣玉跳珠，汇成清沼。涌若车轮，措辞唯有郦元妙。钟离祠宇竞葺，二堂存废址，无与蒐讨。碧榭栖鸾，丹台控鹤，总学方壶圆峤。仙踪半杳。算霞外孤情，几人舒啸。拟拂虹竿，翠澜深处好。
齐天乐·邵二云先生招同谈星符牛次原两孝廉鲁习之王畹馨两同年小集
作者：凌廷堪
朝代：清
体裁：词

先生笺释虫鱼倦，乘閒偶招畸士。竹牖烟疏，桐阶日朗、无限西山晴翠。清言未已。便谐谑轩渠，亦徵经史。更启名山，酒边商略宋朝事。高斋尘累不到，软红同作客，如许幽致。越饭抄云，吴羹斫玉，都是江乡风味。花光照几。恰香破盆梅，半含春意。曲曲回栏，醉馀还共倚。
齐天乐·题孙雨窗公子香稻村庄图
作者：凌廷堪
朝代：清
体裁：词

枳篱短短柴扉静，高低翠畦环绕。岫拥青来，波扶绿起，都入晴窗凭眺。乌皮昼悄。便时觉檐牙，稻花香到。瘦柳垂阴，夕阳牛背笛声小。恒农恒士最古，带经锄倦后，閒坐芳草。种树新编，区田旧法，多少生平怀抱。秋成万宝。爱场圃如京，倚栏吟啸。指点云边，桂香应更好。
挽彭玉麟联
作者：凌德峻
朝代：清
体裁：联

以身系安危，不官不隐宗韩侣；是气所磅礴，独往独来天地间。
兰陵舟中口号
作者：凌志圭
朝代：清

拥裘枯坐静如僧，断岸危桥树几层。怪底岁除偏作客，一帆风雪下毗陵。
吊都督汤贞悯公和杨西华作
作者：凌志圭
朝代：清

又是重阳近，登高感昔年。将军真死难，我辈愧生全。风雨灵旗壮，星辰碧落悬。故园何日返，重访旧林泉。一门留劲节，三世效孤忠。书画乃余事，风流孰与同。开樽君兴雅，乞食我途穷。嘉会难重遇，因之感二公。
吊都督汤贞悯公和杨西华作·其一
作者：凌志圭
朝代：清

又是重阳近，登高感昔年。将军真死难，我辈愧生全。风雨灵旗壮，星辰碧落悬。故园何日返，重访旧林泉。
吊都督汤贞悯公和杨西华作·其二
作者：凌志圭
朝代：清

一门留劲节，三世效孤忠。书画乃余事，风流孰与同。开樽君兴雅，乞食我途穷。嘉会难重遇，因之感二公。
九日张缉轩先生招集狮子岭登高
作者：凌扬藻
朝代：清

秋来连日报烽烟，枫老兰凋剧可怜。对客强酣桑落酒，怀人新瘦菊花天。飘零节物催时序，感激心情入壮年。莫色满空平楚阔，几时金甲罢防边。
入西樵白云洞观灵鳌石
作者：凌扬藻
朝代：清

鬼斧凿混沌，县崖泄奔放。诘曲流汀滢，迤逦出荡漾。石破雪珠跳，咫尺倏异状。嵯峨立巨鳌，黑冘黮兀相向。饕疑恣鲸吞，渴欲倒龙藏。起作鳞之而，匉訇激悲壮。砥柱力斯劲，喷沫气愈畅。我生本集静，睹此觉神王。拟穷瀑水源，前山发樵唱。